
ZAŠTO SE DJECA OTUĐUJU OD RODITELJA 


(Svršetak) 

U toku mnogih vijekova dijete bi¬ 
jaše, a i jeste predmet poezije, umjet¬ 
nosti i morala. Ali, veli Kornj ilov, 
»naše je doba umjelo prići djetetu s 
druge jedne točke gledišta, učinivši ga 
objektom naučnog ispitivanja i prou¬ 
čavanja. Mi hGĆemo ne samo da uživamo 
u djetetu, već i da ga izučavamo.« Na¬ 
stala je, eto, i razvila se čitava posebna 
nauka: pedopsihologija. Izuča¬ 
vanje dječjeg duševnog života imade, 
kako znamo, veliki značaj, kako u teo¬ 
rijskom tako i u praktičnom pogledu. 
Proučavanjem pedopsihologije još se 
bolje utvrdio niz novih činjenica u toku 
i razvitku posebnih obilježja dječjeg 
duševnog života. Znamo da je dijete po¬ 
sebna, osebujna struktura, puna svoj¬ 
stvenih oznaka i karakteristika u spo¬ 
znajnom, čuvstvenom i voljnom životu. 
Prema utvrđenoj dječjoj psihičkoj 
strukturi, dispozicijama i osobitostima, 
dakle prema općeno psihičkim svojstvi¬ 
ma, zavisiće i ova posebna veza i odnos 
između roditelja i djece. I eventualno 
otuđivanje kao jedna naročita pojava, 
imaće donekle svoje uzroke i u prirodi 
pojedinog djeteta, u nizu njegovih po¬ 
sebnih duševnih dispozicija. Ukratko 
pored navedenih uzroka eventualnog 
otuđivanja djece od roditelja, posebna 
dječja duševnost, može također nositi 
u sebi izvjesne klice za razvijanje većeg 
ili manjeg afiniteta djece prema rodi¬ 


teljima i obrnuto. Zbog te posebne du¬ 
ševne strukture, to znadu i laici, da 
razna djeca različito reagiraju na iz¬ 
vjesne postupke. Jedno je više, a drugo 
manje uvredljivo, jedno više, a drugo 
manje tašto, ponosno, »cmizdravo«, ju¬ 
načko itđ. 

Posebno treba pak uočiti poznatu 
dječju osjetljivost i razumjeti njegove 
boli i suze, smijeh i ciku. Dječja osjet¬ 
ljivost, kaže se, vrlo je fini barometar. 
Neka nam je dopušteno ovdje citirati 
našu narodnu izreku: pas i dijete 
najbolje i najprije osjete ko 
ih voli. Razumije se da i dijete vraća 
ljubav, i to višestruko, punom ljubavlju, 
a nepažnju i ravnodušnost, hladnom 
ođbojnošću, te od toga do jačeg otuđi¬ 
vanja samo je jedan maleni korak. Sva¬ 
kako, i to ne treba ispuštati s oka, da 
i u njemu samome leže mnoge negativ¬ 
ne klice. I kod njega se rano javljaju, 
osobito pod utjecajem nezdrave okoline, 
napose u gradu: sportomanija, 
bježanje od kuće — dakako oso¬ 
bito u poznatom periodu njegova živo¬ 
ta— i opet više u gradu nego drugdje, 
boravak u zlim društvima, stupanje u 
razne grupe i svojevrsna udruženja. Di¬ 
jete stoji pod snažnim utjecajem i buj¬ 
nosti psihofizičkog rasta i uopće jedne 
poznate dinamike, jednog određenog 
unutarnjeg vrenja, što sve iziskuje 
svoje ventile, kanale i posebne vrste 
iživljavanja. Ako sve ove pojave ne ra- 

zumijemo, ako roditelji za njih slabo 
mare, ako ne vode o njima posebnu bri¬ 
gu te nemaju potrebnog takta, opreza i 
dovoljno smisla za shvatanje i pravilno 
ravnanje i postupanje u svim ovim de¬ 
likatnim situacijama, onda može i u tim 
pojavama postojati zarodak otuđivanja 
njihove djece od njih samih. I tako bi 
redom mogli još i dalje slijediti. 

No dakako kao što i u nekim dru¬ 
gim navedenim uzrocima, možemo 
donekle postaviti izvjesnu »terapiju«, 
tako se to može učiniti bar donekle i u 
ovom posebno citiranom slučaju. Ali 
red je da, iako nijesmo iscrpili prona¬ 
laženje svih simptoma naše »diagnoze«, 
priđemo kratkim osvrtom letimičnom 
općenitom iznošenju mjera za suzbija¬ 
nje ili, da budemo stvarniji i skromniji, 
za barem i najmanje ublažavanje ovih 
rana, koje bi mogle imati za društvo i 
težih posljedica negoli što to izgleda 
ovako na prvi pogled. Zar nema ovakovo 
stanje čak i vrlo kobnih posljedica? ,Zar 
nije negativno osebujan kasniji život 
ovako otuđene djece? Nepomaganje u 
bijedi i nuždi, čak svađe i prepirke i 
oštre kletve pa i sudovi raščišćavaju 
nekada odnose djece i roditelja. Zar ne¬ 
ma i parničenja, a čak i ubojstva izme¬ 
đu roditelja i djece? Istina to su rijetki 
slučajevi i nastrani, te o njima i ne¬ 
ćemo dalje govoriti. 

Kako ćemo, dakle, liječiti 
ovu nemilu pojavu otuđiva¬ 
nja djece od roditelja? što treba 
činiti da barem koliko toliko doskočimo 
ovom zlu, koje tare i grize ljudsko druš¬ 
tvo i koje od neke djece stvara teške 
osamljenike, pesimiste, zapostavljene i 
zapuštene elemente?Oni ovako bez nje¬ 
ge i intimnog kontakta, bez ljubavi i 
topline, što sve dakako mora biti u od¬ 
ređenim pravilnim granicama, jednom 
riječi u pedagoškim granicama — u 
čemu opet ne smiju prevladavati pre¬ 
tjerane krajnosti u protivnom polu 
koje bi dakako negativno utjecale u 
drugom pravcu — ostaju kao osušene 
grane, kao otrgnuti cvjetovi i odbačeni 
plodovi. Jadnici! U ovaj drugi dio na¬ 
šega razmatranja ne možemo nažalost 
dublje ući, opet zbog tehničkih razloga 
i niti se toliko na njemu zadržati, ko¬ 
liko smo se bavili prvim dijelom. Stoga 
ćemo samo sumarno i najpregleđnije 
napomenuti neke glavne misli. 

Treba »izvaditi zub da se uklone uz¬ 
roci bolesti«. Uklanjanjem uzroka ne- 
staće i njihovih posljedica. Reći ćete: 
jednostavna, obična i suviše obična i 
stereotipna, teoretska »terapija«. A što 


drugo možemo, da za sve navedene uz¬ 
roke otuđivanja djece od roditelja i s 
time spojene negativne posljedice na¬ 
đemo mogućnosti da ih pobijamo i tu¬ 
čemo, razumije se, u teoretskom obliku. 
To ukratko znači otprilike ovo: Rodite¬ 
lji treba da više. proučavaju svoju pri¬ 
rodu i da u njoj pronalaze uzroke svo¬ 
jim ispadima, nervoznosti, grubosti itd., 
te pokušavaju obuzdati se i svladati, 
kad je za to osobita potreba. Stvarati 
bolje socijalne uslove života, čime će se 
sami po sebi ukloniti i oni uzroci, koji, 
kako smo vidjeli, smetaju posvećivanju 
veće pažnje djetetu, a zbog čega je 
onda pojava otuđivanja obična i nemi¬ 
novna. To je dakako i pogotovo skroz 
teoretska pretpostavka, jer ona stoji iz¬ 
van dosega i mogućnosti današnjega 
praktičnoga života. Ona se naime na¬ 
lazi u strogom okviru nesocijalne da¬ 
našnje društvene strukture, nepraved¬ 
nog i nehumanog stanja u ekonomskim 
oblicima, nepravilnoj podjeli dobara, 
rada itd. Potrebna je samodisciplina, 
više altruizma, više istančanosti i profi¬ 
njenosti osjećaja i ljubavi prema djeci, 
više stalne požrtvovnosti, a manje la¬ 
godnosti, komoditeta i ličnog uživanja. 
Uskladiti bračni život, prednjačiti uzor¬ 
nim primjerima i drugo, sve će to biti 
najjači faktori za uklanjanje, odnosno 
skromnije rečeno ublažavanje ove ružne 
i kobne pojave. Roditelji se moraju što 
više truditi da upoznaju svu komplici¬ 
ranu strukturu dječjeg duševnog života 
i da budu uvijek na pravoj, kažimo, pe¬ 
dagoškoj, visini u svim odgojnim po¬ 
stupcima i u cjelokupnom svom ravna- 
nju s djecom. 

Ovdje nam i nehotice bježe u pero 
riječi psihologa i pedagoga Clapare- 
d e-a, koje se baš skladno nađovezuju 
na klasičnu nebrigu za djecu, nemar za 
upoznavanjem i podizanjem dječjeg du¬ 
ševnog života, što sve utječe i štetno 
djeluje baš na odnos između djece i ro¬ 
ditelja. To škodljivo utjecanje i taj ne¬ 
skladni odnos neminovno prouzrokuje 
postepeno iščezavanje međusobnog afi¬ 
niteta, a od toga do zapostavljanja i za- 
puštanja djece, iz čega prirodno slijedi 
i bezuvjetno otuđivanje djece od rodi¬ 
telja, tek je jedan lagani i neznatni skok. 
Claparede kaže da se razvitku biljaka i 
životinja posvećuje veća pažnja nego 
razvitku djece i da ljudi »rado obi¬ 
laze konjušnice i obore, da 
nadgledaju njegu svojih ko¬ 
nja i svinja, da se čak brinu o 
rasi svojih pasa, ali nikako 
ili veoma malo to čine pri sa- 

stavu braka i podizanju svoje 
d j e c e«. 

U nemogućnosti, dakle, opsežnijeg 
razglabanja ovoga problema iz već spo¬ 
menutih i drugih razloga, završujemo 
raspredan je postavljenog pitanja s ne¬ 
koliko zaključnih riječi. »Od svega na 
ovoj zemlji — reče Goethe — djeca 
su najmilija mojem srcu«. Ako je tako, 
a tako bi za sve i za svakoga moralo 
biti, to bi onda moralo vrijediti za sve 
one koji nastaju i dolaze, za one koji 
će nas zamijeniti i nastaviti s okreta¬ 
njem životnih točkova. To mora vrije¬ 
diti za sve one koji će preuzeti baštinu, 
ne zato da je rasiplju i unište, već da 
je, još bolju i ljepšu, predadu svojim na¬ 
sljednicima. Ako je tako, a tako mora 
biti, onda ćemo lako shvatiti, da je ve¬ 
liki genij zaista genijalno izrekao ove ri¬ 
ječi, dajući im najčuvstveniji oblik, naj¬ 
jače i najljepše ljubavi. A genij »Veliki 
čovjek bio je uvijek kao munja; ostali 
su ga ljudi čekali kao gorivo, da bi za 
tim i sami planuli«, veli T. Carlyle. 

Makar i ovako preglednim izlaga¬ 
njem htjeli smo, eto, u istaknutom pita¬ 
nju potaknuti na razmišljanje mnoge 
roditelje u težnji, da bolje i mnogo više 
zahvaćaju u opća odgojna pitanja svoje 
djece, od kojih je ovo pitanje za sebe, 
možda ni manje ni više važno, ni više 
ni manje značajno od drugih. A kako 
je danas utvrđena naučna istina, da 
se oblikovanju karaktera polažu temelji 
pretežito baš u doba djetinjstva, evo 
nam za tu tvrdnju i Adlera koji ka¬ 
že: »Prvo saznanje, koje nam se namet¬ 
nulo, bilo je, da najjači potsticaji za iz¬ 
gradnju čovječjeg duševnog života vode 
porijeklo iz najranijeg djetinjstva. Vrlo 


je dakle odlučno što se u to doba sije? 
Koje sjeme postavlja budućem čovjeku 
posebni odnos i međusobni život djece i 
roditelja? Pogledajmo činjenicama u 
lice!« Adler nastavlja: »Nema ništa 
običnijeg nego što su žaljenja roditelja 
da ih njihova djeca ne razumiju i na 
drugoj strani jadanja djece, da ih nji¬ 
hovi roditelji ne shvaćaju. Pa ipak već 
sami osnovni uslovi čovječjeg zajednič¬ 
kog života primoravaju nas, da jedan 
drugoga shvaćamo, jer cijelo naše dr¬ 
žanje prema sučovjeku zavisi ođ^ toga. 
Ljudi bi mnogo bolje u zajednici živjeli, 
kada bi poznavanje čovječje prirode bilo 
bolje.« Mi tome dodajemo: I kad bi u 
svemu, a napose u odgajanju bilo više 
pažnje i više topline, više požrtvovan ja 
i više samoprijegora! Kad bi u tome 
bilo više iskrenosti, više pozitivne dje¬ 
lotvorne primjerenosti i više altruizma! 
Sve bi se to odražavalo i ogledavalo na 
onome koji je »najbliže našem srcu«. 
Ukratko, kad bi u odgojnoj funkciji bilo 
više srca i više ljubavi, jer »ljubav sve 
pobjeđuje« (Stoki). 

Iako smo veliki pesimisti, želimo da 
dvadeseti vijek, inače doba izuma ili 
primjene iperita i tankova, doba u ko¬ 
jem je poginuo najveći broj djece od 
poznatih projektila na školske zgrade, 
u vijeku kad se po školskim zakonima 
djeca vježbaju puškama i bodežima, 
želimo, oh, — pia, piissima desiđeria, 
da taj vijek bude, kako to kaže E. K e y- 
eva, vijek djeteta, u kojem će, veli 
ona: »Ljudi na posljetku shvatiti dječju 
dušu i tada će se obnoviti socijalni po¬ 
redak.« 

Gospić Mate Demarin 


MISLI 0 UZGAJANJU 


U vrijeme, kada strah pred ratom 
zaokuplja cijelu našu misao i krug naših 
predodžaba, ne može se dovoljno snažno 
iskazati, da je djelo za mir — odgoj, 
koji je od neizmjerne važnosti za bu¬ 
dući kulturni razvitak, te da ni za čas 
ne smije biti zapostavljen ratničkim in¬ 
teresima. 

Koliko li šeprtlja imade na području 
odgajanja! 

Izabranici, oni koji su pozvani, pri¬ 
stupaju bojažljivo. Dršćućim prstima 
dodiruju strune, a da sami toga nisu 
svi jesni, stvaraju se akordi, melodije — 
jedna se duša ukazuje, odaje. 


Odgajati ne znači podjarmiti, jer 
djeca nisu robovi. Ne znači zapovijedati, 
jer djeca nisu potčinjeni. Odgajati ne 
znači čak ni ljubiti — samo ljubiti. Od¬ 
gajati znači umjeti. Tko znade samoga 
sebe zaroniti u tuđu dušu, mora sam 
imati duše, a tko imade duše, ta,j živi u 
ljubavi. 

Djeca su mali ljudi, koji u svojem 
minijaturnom svijetu žive, misle, ljube 
i mrze. 

Da se gumbašnica traži, koja je pod 
sto pala, ne penjemo se na toranj, već 
se sagibamo. I unutrašnjošću svojom 
treba da se prignemo, trebamo postati 

maleni i djetinjski, kako bi s tim ma¬ 
lim ljudima stekli povjerljivo postupa¬ 
nje. Treba da se njihovim govorom slu¬ 
žimo i da gledamo njihovim očima. 

Ogledajte se, promatrajte osobe ko¬ 
jima se djeca priklanjaju velikom njež¬ 
nošću. Vi ćete pronaći, da kojigod to 
bili, da su uvijek onako vi, koji se znadu 
prignuti. Ni rođbinsko koljeno, ni obo¬ 
žavaj uća ljubav, ni skupocjeni pokloni, 
ne izmame iz djeteta nježno priznanje: 
»Ja te volim!« Prirodna, slobodna, bo¬ 
gata dječja duša, našla je u takvim lju¬ 
dima dušu sličnu svojoj, koja je jed¬ 
nako nepatvoreno svježa i neiscrpiva. 

Dijete je dobar poznavalac ljudi. 

Već sasvim maleno dijete, koje još 
nezna ni hodati, čita nepogrešivo u oči¬ 
ma svoje okoline. Ono nije »glupo«, kako 
je to običaj reći. Njegovo ćućenje je 
tako jako i jednostavno, da gotovo uvi¬ 
jek donosi ispravne zaključke. 

Dijete zaplače, a da neznamo uzrok 
tim suzama, kad vidi ljutit pogled. 
Strah pred svime, što je ružno i tvrdo, 
izazivaju te teške suze; one se odnose 
na tešku sjenu, koju baca nastupajući 
život. 

Isto tako prasne dijete i u veseo smi¬ 
jeh, ako se u oku odrazi vedro raspo¬ 
loženje, kada se odrazi iz njega nježni 
i lijepi osjećaj. 

Tko dijete uzgaja, uzgaja samoga se¬ 
be. Time, što se prigiba i biva manjim, 
pričinja mu se rugoba zlih običaja i 
strasti tako velika, kao nikada ranije. 
On se straši tmine i uklanja joj se, jer 
dijete i oni, koji djecu vole, traže sun¬ 
ca. Svjetlost i toplina su u životu zna¬ 
men čistoće, jasnoće i ljepote 

Najveći dio uzgajatelja nastoji uti¬ 
snuti pečat svoga ja, svoga savršenoga 
bića, onim malim ljudima. Njih po¬ 


grešno drže polovičnim ljudima _ za 

nepotpuna stvorenja. Ali djeca im in¬ 
stinktivno odbjegnu, te time stječu pri¬ 
jekor da su nezahvalna. 

Često se djeca upoređuju sa cvije¬ 
ćem. To nije uvijek najljepša i najtoč¬ 
nija uporedba! 

Imade vrtim djece i poljske djece. 
Imade takove, čiji se divlji izdanci ne¬ 
prestano moraju obrezivati — ali oprez¬ 
nom rukom. Imade povodljivih ključa- 
ca, a imade i mladih jela, koje odmah 
rastu uspravno bez obrane i potpore. 

Vrtlari ste pako vi, odgojitelji! Vi 
treba da šijete i sadite s razumijeva¬ 
njem. Ni jednu, pa ni najskromniju 
biljčicu ne smijete zaboraviti. Svaka 
neka raste, neka se razvija po svojoj 
sposobnosti i da cvjeta ili rodi. Svaku 
ukrašujte ili joj branite zametak ka¬ 
kav joj je dala narav. 

_Vi ne smijete raditi protiv prirode, 
već ju trebate slijediti na njezinim ti¬ 
him putevima. Zaboraveći samoga sebe, 
treba da njegujete, da se brinete, da 
oplemenjujete, da potpomažete ili da 
zaustavljate. Vaš neka je najveći, ni¬ 
kada nestižni i vječno teženi cilj, da 
biljčice privedete savršenstvu 11 a sva¬ 
kom stupnju njihova razvitka. 

Vi pako, koji niste ni očevi ni majke, 
ni uzgajatelji, vi neoženjeni i vi bez 
djece, ne stojte prekrštenih ruku! Mi¬ 
slite uvijek, kada susrećete djecu, da 
svaka vaša riječ čini dubok dojam, da 
u dobru ili rđavu smislu hvata korijen 
u mekano i željno primanja srce dje¬ 
teta. I birajte stoga podvostručenom 
pažnjom vaše izraze u prisutnosti 
djece. 

D. M i h o 1 j a c. 

Priredio: A. Stiglmajer, 


KAKO POMAŽU RAZUMNI RODITELJI SVOJOJ 
DJECI PRI RADU ZA ŠKOLU 


Prvi školski dan imade za roditelje i 
djecu veliko značenje. S ovim danom 
nastaje ogromna promjena. Mališan 
mora 11 a vrijeme ustati, ne može do 
mile volje spavati. Roditeljskim domom 
počinje upravljati do sada neviđena i 
nepoznata ruka; mijenja se čitav tok i 
raspored života u domu. Između rodi¬ 
telja i djece pojavio se netko treći — 


uzgojitelj. Pojavio se odgojitelj, koji za¬ 
povijeda i zabranjuje, odobrava i odba¬ 
cuje. Njegova se volja očituje u dese¬ 
tinama mališana i njihovim roditeljima. 

. Život mališana izlazi iz stadija nereda 
i samovolje u stadij planskoga i savr¬ 
šenog djelan ja, čega je rezultat vidan 
napredak. Sada su bitni životni momenti, 
stjecanje spoznajne građe, stanovitog 


40 Dom i škola VIII — 4 i 5 


umijeća i vještine. Dijete proživljuje ve¬ 
liku duševnu promjenu: Igra i nehaj 
prikraćuju se, od igrača postaje učenik, 
koji ima da svlada i riješi mnogo za¬ 
dataka. 

„ .što se sada događa? U najviše slu¬ 
čajeva ono, što mnogima izgleda sasvim 
razumljivo: roditelji i odrasli pokuša¬ 
vaju pomagati i ispravljati. Istina ne 
crne to svi! Jedan dio roditelja ostaje 
iz različitih uzroka po strani. Znatna se 
većina laća ovoga, po njihovu mišljenju, 
važna posla. Ne pomažu samo roditelji, 
nego i braća, sestre, rođaci, poznanici i 
susjedi. Uzroci su ove pomoći raznoliki. 
Roditelj i, pomažu zato, jer misle, da im 
je to dužnost. Dobar dio, roditelja osjeća 
polazak škole kao teret, pa bi htjeli da 
im dijete što prije ostane kod kuće, da 
bi pomagalo u poslu. Neki bi htjeli, što 
prije i što sigurnije, prokrčiti put svom 
djetetu do korice kruha. Neki opet po¬ 
mažu radi sujete, da im dijete bude, 
ako ne prvo, ono među prvima. Nekima 
je to opet zgodna prilika, đa ponovo 
prožive svoje djetinjstvo. Raduju se za¬ 
bludama i pronalascima u osnovnim 
stvarima ili izravno sudjeluju na tada¬ 
njim, radnim metodama. Neke, osobito 
u višim razredima, zanima obukovna 
građa. 

Kod većine pomagača dominira, sva¬ 
kako nesvijesno i podsvijesno, zajednička 
misao : »Lako je tu pomagati i popra¬ 
vljati, nije to velika, mudrost. Išao sam 
i ja u školu, učili smo i mi računati, 
pisati i čitati, pa valjda ću moći i dru¬ 
goga. te sitnice naučiti.« šta se događa? 
Sjedne se pored malog Perice i Mare: 
»Pazi, to je sasvim, lato: to moraš zbro¬ 
jiti, ovo pomnožiti i t. d. Valjda, ćeš to 
zauvijek utuviti!« Ako> je Perica sin ško¬ 
lana tatice i ne umije sastaviti domaću 
zadaću, latiće se njegov zabrinuti i sa¬ 
vjesni otac posla i napisaće »inteli¬ 
gentnu, milozvučnu i besprijekornu« za¬ 
daću. Čini se, da, jei ovo, sve na svom 
mjestu. Ali o ovom treba nešto reći. 
O da, veoma, veoma puno reći! Jer po¬ 
moći i pomoći je dvoje. I dalje: Kako 
ćemo odmah vidjeti, ovdje je važan 
pravi način i prava mjera,. Može se na 
takav način i u takovoj mjeii pomagati, 
da se upravo suprotno postigne od ono'- 
ga što se namjeravalo. Izgleda, da pre¬ 
tjerano pomaganje donosi više: štete, 
nego koristi. 

želimo li udariti pravim putem, biće 
potrebno prethodno ustanoviti, koja je 
svrha domaćim zadacima, DVa momenta 


dolaze ovdje u obzir: prvo — privika¬ 
vanje djeteta na pravilan, ravnomjeran 
i valjan rad uopće (opseg nije bitan); 
drug o^— postizavanje stanovitih stvar¬ 
nih efekata, da se vidi plod učenja i 
uspjeh u vještini. Dovedemo li to uzgred 
u vezu s uzgojnom teorijom, vidimo, da 
se ovdje uzgajanikova volja: intelektua- 
lizira, realizira i mehanizira. Pogledaj¬ 
mo sada lošu stranu pomaganja. Može 
li se uzgajati dijete, ako mu se jedan 
dio ili čitav zadatak izradi? Zacijelo ne! 
Smije li dijete zadatak izražen od rodi¬ 
telja ili uopće odraslih nazivati svojim? 
Pored ove očigledne štete po dijete — 
nitko ne može ni za koga, znati, htjeti i 
umjeti — nastane još jedno zlo — 
obmana, prevara, laž! Smiju li se' djeca, 
pa bilo i u malim stvarima, uzgajati za 
gornji porok? Da, bi se moglo uspješno 
pomagati, potrebno, je poznavati bar 
donekle radne metode, a, zato služe rodi¬ 
teljski sastanci. Ovo nam je važno, na¬ 
glasiti: pri učenju nije najvažnije, da 
se građa brzo i mehanički utuvi. Ima 
ovdje važnijih momenata, koji su nam 
iz vlastitog iskustva poznati. Građa tre¬ 
ba, da se duboko u duši usidri. O vo Se 
postiže samo tako, ako učenik 
vlastitom. snagom zadatak 
svlada, sam postavlja pitanja 
i probleme; na njih vlastitim mo¬ 
zganjem, ako 1 je dozvoljeno, ovako se 
izraziti, odgovara; sve prepreke vlasti¬ 
tom snagom uklanja. 

Fravilan je rad praćen jakim čuv¬ 
stvima, čije razvijanje nespretna pomoć 
odraslih, kazivanjem gotovih rezultata, 
onemogućuje. Rad, bez čuvstvene topline, 
postaje prazan, dosadan, a često: i 
mrzak. 

Vlastito probijanje, vlastito traženje 
i nalaženje obrazuje duh, razvija dispo¬ 
zicije. Vlastite učeničke izrade, ma kako 
slabe i neuspjele, veoma, su važne za 
odgojitelja. Učitelju je potrebna prava 
slika duševnog razvoja, na osnovu ove 
spoznaje upravljače se ubuduće prema 
učenicima. Na pr. na osnovu izbrojenih 
pogrešaka stvori si učitelj sud o teškoći 
zadatka ili si stvara sud o valjanosti 
njegovih predradnja ili se uvjerava o 
jasnoći od njega postavljenih podataka. 
Iz različitog shvaćanja i prerađivani a 
spoljašnjih utisaka stvoriće sliku o psi¬ 
hičkim tipovima svojih uzgajanika. 

Ovim smo donekle 1 povukli prirodnu 
granicu pomaganju odraslih. Neka se ne 
zaboravi, da će pretjerano pomaganje 

uroditi lijenošću i potpunim duševnim 
zastojem. 

Iz izloženoga se ne smije steći dojam, 
kao da bismo bili protiv pomoći odra¬ 
slih. Naprotiv, pomoć je veoma, skoro 
neophodno, potrebna. 

Nabrojićemo nekoliko stvari, koje su 
bezuvjetno potrebne za pravilan rad kod 
kuće. Treba stvoriti povoljne radne pri¬ 
like. Prvo potrebno je omogućiti djetetu 
nesmetan rad, na pogodnu mjestu. 

Dopuštamo, da su socijalne prilike u 
našem selu skoro jadne, ah u mnogo 
Slučajeva nije kriva neimaština, nego 
neznanje i nemar. Ima velik broj djece 
koja uopće nemaju mjesta u stanu, na 
kome bi mogla, raditi. Dobar dio djece 
sjedi na podu, jer se S jednim jedinim 
stolom svi služe. Neka opet sjede na 
kakvu stočiću, držeći pločicu ili pisanku 
na koljenu. Rasvjeta je u mnogo sluča¬ 
jeva slaba i nedovoljna. Neki povlače 
djecu na posao i tako ih sprečavaju u 
radu. Vrlo često nedostaje djeci pisaći 
pribor. Naše nove. naredbe glede naba¬ 
vljan ja školskih knjiga i ostalog pribora 
imaju vrlo loše posljedice. Siromašni 


roditelji ne mogu opskrbiti svoju djecu 
potrebnim stvarima, pa siromašna dje¬ 
čica moraju i u školu ponijeti nevolju i 
bijedu očinskog doma. Koliko muke za¬ 
daju učitelju i učeniku jedna rabljena 
(bez crta) pločica, znaju samo oni, koje 
je Bog kaznio, da to trpe. Bez valjana 
pribora, ne može biti uspjeha. Dijete, 
koje nikada nije imalo valjana pera, 
ne će moći, uz najbolju volju, lijepo pi¬ 
sati, a osim toga. ne će ga pisanje ve¬ 
seliti. 

Da ukratko rezimiramo. Djeca, kada 
dođu kući, moraju imati svoje određeno 
mjesto za učenje. Treba paziti, da.se 
uvijek na vrijeme prihvate svoga rada. 
Treba djecu kontrolirati. Treba paziti na 
vanjsko lice zadaća. Neuredne i zapacka- 
ne zadaće treba odbiti i zahtijevati, da 
se ponovo čisto izrade. Na dječija pita¬ 
nja treba uvijek revnosno odgovarati i 
djecu poticati na opažanje i zamjeći- 
vanje. Ako nekome pitanju roditelji ili 
odasli ni jesu dorasli, neka se obrate na 
učitelja za savjet. 

Gajić-Batina 

Nikola Pavelić 


0 D G 0 J N 0-P R 0 S V J E T N I RAD 


GLAVNA GODIŠNJA SKUPŠTINA ZA¬ 
JEDNICE DOMA I DRŽAVNE NARODNE 
ŽENSKE ŠKOLE »DAVORIN TRSTE¬ 
NJAK« U ZAGREBU—HORVATI 

Dana 13 novembra o. g. održana je 
glavna godišnja skupština Zajednice 
doma i Državne narodne ženske škole 
Davorina Trstenjaka u Zagrebu—Hor- 
vati. Već u tri sati poslije podne sa- 
bralo se toliko mnogo roditelja, da su 
i na hodniku morali stajati, pošto u 
školskoj sobi nije bilo mjesta. Prije 
skupštine su gospođe nastavnice pozvale 
roditelje u razrede i održale roditeljske 
sastanke. Roditelji su 1 se raspitivali za 
. napredak svoje djece i savjetovali s go¬ 
spođama. nastavnicama, kako trebaju da 
vođe svoju djecu u vanškolskom životu, 
pa da ona kad odrastu postanu čestiti 
i marljivi članovi ljudskog društva. Go¬ 
vorilo se i o izboru dječje privatne lek¬ 
tire koja je također važan faktor u dječ¬ 
jem uzgoju, kao i o tom, kako bi se 
mogle pronaći mogućnosti pa da uzmo- 
gnemo svakom i najsiromašnijem uče¬ 
niku pružiti valjanih knjiga barem je¬ 


danput sedmično. Tako bi djeci dobra 
knjiga postala, potreba i mnogo bi se 
dijete njome vezalo uz dom i tako odu¬ 
čilo od skitnie. 

' Kad su roditeljska vijeća završena 
sabrali su se roditelji i nastavnici u 
jednu sobu, gdje je održana godišnja 
skupština. 

Pretsjednik g. Pavlović otvorio je, 
skupštinu srdačno pozdravljajući pri¬ 
sutne. Poslije toga pročitani su tajnički 
i blagajnički izvještaj za prošlu godinu, 
koji su pažljivo saslušani i od skupštine 
primljeni, a revizionalni odbor je pre¬ 
gledao i potpisao blagajničku knjigu i 
račune. 

Kad je ovo završeno, g. pretsjednik 
zahvalio je članovima Zajednice uime 
cijelog odbora na povjerenju i zamolio 
da odbor razriješi dužnosti. — Vođenje 
skupštine preuzela je gđa ravnatelijca 
A. Vinski, koja je najprije srdačno za¬ 
hvalila prošlogodišnjem odboru na mar¬ 
ljivom požrtvovnom radu. Zatim je pro¬ 
čitala pravila društva, kako bi s pravi¬ 
ma i dužnostima članova upoznala i one 

U BADNJOJ NOĆI 


Nad štalicom zvijezda je stala, 

A štalica mala 
U zlatu je sjala, 

Gdje ljubav se rađala sama. 

Sa visinskog mira i dalja 
Pastiri pohitiše listom 
I klečeć do sveta tri kralja 
Sveđ skrušeno moleć pred Hristom: 
0 Isuse, smiluj se nama! 

0 Hriste, o svemožni Bože! 

Tva ruka sve ravna i kreće, 

Tva mudrost sve znade i može, 
Pogledaj na dolinu suza 
I ulij nam ljubavi čiste. 

Izbavi nas iz grešnih uza 
I povedi u luku sreće, 

O silni i veliki Hriste! 


I danas u toj svetoj noći . 
Pokleknimo do praga svoga, 

Dok duša je ljepša i mlađa, 

Dok ljubav se božanska rađa, 

Što svijetom će velebna poći, 

I molimo velikog Boga: 

Blagoslovi puteve naše 
I Zemlju nam čuvaj, o Bože! 
Osvijetli nam u mračnoj duši: 

Da braća se nemirna slože! 

Da sunce nam zasja u tmuši, 

Ko jednom što velebno sjaše, 

I osvježi oči nam bistre. 

Gdje svjetlost se gubi, lama — 
Pogledaj nas, predobri Hriste, 

I smiluj se nama! 

Šibenik. J o s. A. Kraljić. 


VESELI BADNJAK 


Na kraj sela G. živio je siromah 
Joso s četvero nejake djece. Bio je 
vrlo pošten i vrijedan. Imao je malu 
kućicu i bašticu. Oko kuće je bilo 
sve čisto i uredno. Njegova je kućica 
bila uvijek okrečena. Svi su ga bo¬ 
gatiji seljani zvali sebi na posao. 
Najviše je radio kod veleposjednika 
Franje štrajmana koji nije imao 
djece a bio je prema sirotiniji pun 
milosrđa. 


Nastala je zima. Posao je stao. Si¬ 
romah Joso išao je po selu i pomagao 
seljanima nasjeći i dovesti drva. 

Primicao se Božić. Sav novac, što 
je zaradio, potrošio je dok je odje¬ 
nuo sebe, ženu i djecu. 

Božić je pred pragom. Osvanuo je 
i Badnjak. Po selu skiče prasci, jer 
svaka kuća kolje pečenicu i sprema 
se da što bolje i ljepše dočeka i pro¬ 
vede velike praznike. 

Josina je žena ustala toga dana 
još ranije. Umijesila je kruhove i 
ispekla. Ispekla je i nešto sirotinj¬ 
skih kolača, da djeca osjete da je 
Božić. Skuhala je graha, malo suhe 
ribe i suhih šljiva. Zaklala je gusku 
i kokoš, da se makar na prva dva 
dana Božića s djecom omrse. 

Noć se polako spuštala ... Pečeni¬ 
ce su već pečene, te se uz pucanje 
unose u kuću. 

Nastala je noć. Puške prašte po 
cijelom selu. Znak je, da se unosi 
božična slama. 

Siromah Joso i njegova žena oku¬ 
pili djecu oko sebe. Otac uzeo veću 
košaru slame, a majka zapaljenu svi¬ 
jeću i uz pjevanje božične pjesme 
unesoše slamu u svoju toplu siro¬ 
mašnu sobicu. Otac prosipa slamu, a 
djeca se uz pjesmu valjaju po njoj. 

Majka postavi sto, donese posnu 
juhu od graha, zatim malo kuhane 
suhe ribe i kuhanih šljiva. 

Poslije molitve sjedoše za sto. Kad 
su počeli večerati, začu se zvonjenje 
saonica sve bliže i bliže i stadoše 
pred Josinom kućom. 

Joso proviri kroz mali prozorčić i 
reče: 

»ženo, nečije sane stoje pred na¬ 
šim vratnicama«, — i htjede izaći da 
vidi tko je. Dok je izlazio iza stola, 
začu se kucanje na vratima. »Slo¬ 
bodno!« Reče Joso i u isti se čas po¬ 
moli na vratima veleposjednik štraj- 
man sa slugom, koji je nosio dvije 
oveće košare. »Sretan Božić!« Reče 
štrajman i obojica zađu u sobicu. 
Joso, žena i djeca, ukočili se od čuda. 

»Dragi Joso«, —- poče štrajman. — 
»Došao sam evo da čestitam Tebi i 
Tvojoj obitelji ove svete praznike. 
Bilo vam sretno! Ti si pošten i vrlo 
vrijedan, a kraj toga siromašan. Po¬ 
štenje i vrednoću treba nagraditi. 
Znam, da nisi u stanju da prirediš i 
provedeš Božić sa svojom obitelji kao 


drugi, a meni je dragi Bog dao obil¬ 
no, pa sam Ti evo priredio i donio 
božićnicu, da sa svojima sprovedeš u 
veselju kod punog stola«. 

Kad je to rekao, stavi sluga pred 
njih pune košare. Joso i žena se po¬ 
gledaše, a djeca razrogačila oči. Jo¬ 
so mu se sa uzbuđenjem zahvali. Dok 
je govorio, trgoše mu suze radosnice 
na oči. Kad je to vidio štrajman, na¬ 
vališe i njemu suze. Obrisa oči i 
oprosti se. Svi ga ispratiše sa zahval¬ 
nošću. 

Kad su otvorili košare, zanijemili 
su od čuda. Tu je vina, rakije, ko¬ 
mad pečenice, kobasica, kruha, ko¬ 
lača i raznog voća. 

Dok su oni vadili iz košare, djeca 
su veselo skakutala oko njih. Kad su 
sve izvadili, Joso uzdahnu i reče: 
»Hvala Ti, dragi Bože, koji ne zabo¬ 
ravljaš sirotinju!« 

To veće topile su se grudi od mi¬ 
lja svima u Josinoj kućici. Iz kuće je 
to veće kao nikad do danas, dopirala 
vesela božična pjesma iz dubina raz¬ 
draganih srca, kao zahvalnost dra¬ 
gome Bogu. 

Zagreb. žarko Jančić. 

Božić maloga naućniha 


Pred Božić je. Vlak iz grada juri, 
daleko mu dim se mrki diže, 
snijeg se gusti uzduhom nalijeće, 
sve je bijelo kud ti oko siže. 

A u vlaku, među putnicima, 
stisnuo se jedan dječak mali, 
kraj prozora šutke u dalj gleda, 
u oku mu radost se zrcali. 

i 

Gazda mu je privolio želji, 
pa sad dječak svojoj kući kreće 
da uz oca, majčicu i braću 
može slavit sveto badnje veće. 


Prepuno je njegvo srce sreće, 
o staklo je prislonio čelo, 
u duši mu uskrsuje živo 
njegov domak, njegvo drago selo. 

Pa u duši gleda bor sred sobe 
što iz šume donio ga djeda 
koji pjesmom božičnom počinje, 
k stolu uvijek prvi od svih sjeda. 

Sluša zvuke božičnih zvonova 
što se čuju sred polja i gore, 
od djetinstva njegova u domu 
ti mu zvuci tako milo zbore. 


Sve to, sve to uskrsuje redom, 
duši njegvoj tako toplo sije, 
aV vlak ovaj što ga kući vozi 
danas ni čas dosta brz mu nije! 

Samobor. Bogumil Toni 


SRCE 


Nešto prije podneva vratile se kući 
■seke Nada i Vjera. Doveo ih je otac, 
bojeći se, valjda, da ih ne bi putem, 
od škole do doma, zahvatio koji jači 
zamah vjetra i zanio ili čak bacio na 
zemlju. Tek što su ulet jele u kuću, 
stadoše pripovijedati, dakako obje 
najednom, kako je bilo u školi, kako 
bura žestoko puše, kako su se morale 
čvrsto držati jedna za drugu a obje 
za tatu a da ih ovaj silni vjetar ne¬ 
kuda ne zanese ili ne baci. Dado ih 
je isprva rastvorenih ustiju slušao i, 
kad su već mnogo toga ispripovijeda¬ 
le, poče i on pričati ono što je kroz 
zamagljena stakla na prozoru vidio. 
Primi seke za ruku i odvede ih do 
prozora te im stane pokazivati valo¬ 
ve kako se bjelasaju i lome o stije- 
nje i klisure na obali prskajući uvis 
bijelim rastrganim pjenušavim mla¬ 
zovima. 


— Vidjele smo mi to, vidjele. Ali 
da si ti bio dolje na obali, tamo bi 
tek pravo vidio kako valovi mlate i 
buče kao da će sve raznijeti. A kako 
visoko prašte tamo valovi i razlijeva¬ 
ju se u sitnoj bjelušavoj pjeni. To bi 
morao vidjeti! Joj, kako je to krasno, 
Dadiću! Je li, tata, po ovakvom ne¬ 
vremenu brodovi, a ni parobrodi ne 
mogu ploviti? 

— Mogu i ne mogu. Ako ih nevri¬ 
jeme zahvati na otvorenu moru, on¬ 
da moraju da plove i da se bore s 
vjetrom i valovima. 

— Joj, tata, kako to mora biti 
opasno! Gle, gle, koliko su ti valovi 
i kako vjetar prašteći diže iz morske 
površine onu bijelu vodenu prašinu 
kao da je netko prosuo bijelo brašno. 

— E, da, djeco moja, težak je če¬ 
sto puta život pomoraca, težak, a 

osobito onda kada brod zahvati ova- 
kovo nevrijeme! 

— Ali oni znadu plivati, pa bi se 
spasili, ako bi valovi brod slomili ili 
vjetar zanio — primijeti mlađa seka 
Nada. 

— I ja znadem plivati —• upadne 
u riječ Dado. 

— Da se netko s tonućeg broda 
spasi, treba doplivati do obale. A zar 
ne vidite kako valovi hite jedan za 
drugim, kao da se utrkuju, i udara¬ 
ju u obalu? Ko da se tamo spasi? Va¬ 
lovi bi njime udarili o grebene i on 
bi, na dohvatu obale, poginuo... 
Ako može, onda se brod skloni u lu - 


— Tata, svi moramo raditi, kaza¬ 
la je mama — javi se Dado. 

— Da pritečemo u pomoć onome 
koji pomoći treba — ozbiljno prido¬ 
da Nada. 

— Pa, eno, gledale smo danas ka¬ 
ko je nekoliko ljudi priteklo u po¬ 
moć onom starom mornaru Nikoli da 
mu pomogne osigurati, privezati ča¬ 
mac u luci, a da mu ga valovi i silni 
zamasi vjetra ne zanesu na obalu — 
upozori Vjera. 

— Da, vidjele smo, vidjele! A što 
bi siromah stari Nikola, kad bi mu 
ono uzburkano more bacilo čamac na 



ku, ne može li, jer je daleko od luke, 
tada mora da se bori i udaljuje od 
obale na otvoreno more — uputi ih 
otac. 

— Da! 

— Joj, tata, kako se moraju nji¬ 
hove mame za njih moliti Bogu da 
ih sačuva od nesreće! — nastavi 
Nada. 

— I mame i djeca — pridoda Vje¬ 
ra. 

—• E, da, jer oni plove morem da 
njih prehrane; je li, tata? — priupi¬ 
ta Nada. 

— Da, dječico moja! Oni na moru, 
drugi na kopnu rade, da opskrbe se¬ 
be i svoje — pouči ih otac. 


ono kamenje? čime bi zasluživao 
kad ne bi čamca imao? On s tim 
čamcem vozika po moru kupališne 
goste i tako zaslužuje da se prehra¬ 
ni — nadopuni Nada. . 

— Siroma’ onako star naprezao je 
sve svoje sile da osigura čamac. Nije 
mario što mu more prelijeva noge: 
on je samo gledao u svoj čamac. Ka¬ 
ko je drhtao na onom vjetru i zimi 
— govorila je Vjera. 

— Nije ovo prvi put što ga je mo¬ 
re prelilo: doživio je on mnogo, mno¬ 
go toga. Oplovio je sva mora i oba¬ 
le i, eto, ni sada, pod stare dane ne 
može da se odaleči od mora — na¬ 
pomenu otac. 


44 Dječje kolo VIII — 4io 


— Ali na ovoj zimi, tata? — upita 
Dado. 

— Ništa mu se, Dado, neće desiti: 
obikao je on na to. 

—- Joj, zaboravila sam na moju 
bebu. Sirotica, smrznuće se! Treba 
da ju postavim pokraj peći da se od 
ove zime ne smrzne — najednom će 
Nada i otrči u pokraj nu sobu. 

Dado se zagleda za njom. Korakne, 
podigne ruku kao da će je zaustaviti, 
ali ona već bijaše odmakla. 

— Moja beba, moja beba! — tugo¬ 
vala je Nada vraćajući se iz pokraj- 
ne sobe, držeći za ruku iznakaženu 
bebu. — Gledajte, gledajte kakva je 
moja beba! Rasparana je na leđima 
i sve je iz nje isipalo, a raspor je 
koncem prošiven. Moja beba, moja 
beba! — jadikovala je Nada. — To 
je sigurno učinio Dado. 

— Da vidim tu tvoju operiranu 
bebu! —• zapita otac. 

Nada pruži ocu bebu. On je stane 
ogledavati. Zaista: na bebinim je le¬ 
đima bio veliki raspor sašiven veli¬ 
kim nespretnim šavovima. Bebin je 
trup bio skoro prazan, a kroz onaj je 
raspor sipila na pod pilotina. 

Dado se nasloni o zid, gurnuo je 
ruke u džepove svojih hlača i upro 
pogled u pod. 

— Dado, jesi li ti to učinio? — za¬ 
pita otac. 

Crven do ušiju šutio je isprva Da¬ 
do, a onda podigne oči, zagleda se u 
oca, poleti k njemu, obujmi ga ru¬ 
kama oko pasa i reče: 

—• Ja sam, tata, tražio srce. 

—- što? — priupita otac. — što si 
tražio? 

— Tražio sam srce — ponovi tiše 
Dado. 

— Srce?! — začudno će otac. 

— Mamica imade toplo, dobro srce. 
I ja imadem — srce. Mamino srce či¬ 
ni: tuk-tuk-tuk. Beba je zvala ma¬ 
mu, pa sam mislio da i ona imade 


toplo srce. Ona nema ni srca ni krvi, 
nego pilotinu i neku malu željeznu 
spravicu — završi Dado i poleti pre¬ 
ma mami koja je uto ušla u sobu. 

— A zašto Nada plače? — zapita 
mama. 

— Plače, jer je Dado izvršio ope¬ 
raciju na njezinoj bebi da bi našao 
toplo srce. Evo, pogledaj! —- reče 
otac pružajući mami bebu. — A 
umjesto srca, kaže, da je u bebi na¬ 
šao pilotinu i nekakvu željeznu spra¬ 
vicu koja, kad se pritisne, kriči — 
mama. 

— A zato me Dado, kad sam se ju¬ 
tros vratila kući, pitao za srce! 

— Da, mamice, ja sam tražio' i u 
bebi dobro, toplo srce onakvo kakvo 
je tvoje, koje čini: tuk-tuk-tuk. 

— I zato si uništio moju lutku! Ti 
još ne znaš da samo ljudi imadu sr¬ 
ce a ne i lutke. Ala si smiješan, Da¬ 
do — kroz suze dobaci mu Nada. 


Slika s pogreškama 



Ko će naći više pogrešaka 

— Ali tvoja je lutka zvala »mama« 
— upozori je Dado. 

— Da, jer je u njoj bila namješte¬ 
na spravica. I kadgod bi se ta spra- 
vica pritisnula, rekla bi »mama« — 
pouči ga Vjera. 

—• Ali srce nije imala — opet će 
Dado. 

—- E, moj sine, koliko njih izgova¬ 
ra riječ »mama« a nemaju dobrog, 
toplog srca kakvog si ti tražio u be¬ 
bi — reče otac. 

— No, seko, oprosti Dadi za ovaj 
put što ti je pokvario bebu. On je 
tražio srce — govorila je mama. 

— ... a našao je željeznu spravicu 
—- upade mami u riječ Nada. 

— A koliko puta ćete i vi tražiti 
dobro, toplo srce i mjesto njega na¬ 
ići ćete na »spravice« koje, kad se 
pritisnu, breče »mama« — upozori ih 
otac. —■ Nego, seko, dođi da ti tvoj 
braco položi uho na prsa i čuje da i 
ti imadeš dobro, toplo srce. 


Seka Nada posluša. Braco položi 
svoju glavicu, obraslu bujnom pla¬ 
vom kosom, na sekina prsa. čas je 
prisluškivao, a onda je stao desnim 
kažiprstom zamahivati onako kako 
je čuo da kuca sekino srce. 

— Ima, ima, seka, dobro, toplo sr¬ 
ce. Ono čini: tuk-tuk-tuk kao i ma¬ 
mino — reče Dado držeći i dalje gla¬ 
vu na sekinim prsima. 

Seka se nasmiješi i stane rukom 
gladiti Dadinu kosu i reče: 

— I ono ti, braco, prašta što si mi 
poništio bebu. Tražio si srce u bebe, 
a evo našao si ga u tvoje seke, Da- 
diću! 

— I oni ljudi, što su pohitali da 
spase čamac staroga Nikole, imali su 
dobro i toplo srce, je li, seko? — upi¬ 
ta Dado, priđignuvši glavu, držeći se- 
ku za ruku. 

— Jesu, Dadiću —• odgovori seka 
grleći bracu. 

Sušak. Frano Katarinić. 


Ix tetinc 


smočnice 


Napravio noćas Miso 
pano kvara, 

pa je na njeg silno ljuta 
teta Mara. 

Načeo joj pečenice 
i pojeo sir, 

sve raščupo djevenice, 
baš najljepši hir. 


— Jadan li ćeš i nesretan, 
miso, bit! 

Na te će se naše tete 
srdžba slit. 

IV u lovku, iV u šape 
moraš past; 
naučićeš što to znači 
teti krast. 


Biće zato malo smoka 
preko zime, 
osladio jer se miso 
odveć njime. 


Sve mu tako prijete djeca, 
aV ne mari on, 

— ili ni sam ne razumije 
podrugljiv im ton; 


pa im samo odgovara 
iz rupice: ci ... ju! 
ko da veli: ta pustite 
s mirom miju! 

Split KRSTO MIHOTIČ 

Jednome nestašhu 

Evo slike jednog dečka 
Nestašico se zove, 

Uvek smišlja i izvađa 
Smicalice nove. ’ 

Zadirkiva sve po reda 
Starije i jače, 

A kada ga oni zgrabe 
Dere se i plače. 

I uvečer, kad već legne, 

Iz kreveta skače, 

Mati misli da sin spava, 

On navlači hlače. 

Al u školu rado ide 
I sve dobro znade, 

Stoga biće valjan čovek 
Mnogo ima nade. 

To je opis tog Nestaška — 

Al sad moji đaci, 

Pogodite pravo ime 
Ako ste junaci! 

LABOR 



ČESTITAR 


Osvanula je Stara godina s gu¬ 
stom maglom koja je bila preko ci¬ 
jeloga dana. Uveče je bila još gušća, 
tako, da se nije ništa vidjelo. 

Poslije večere sjedili smo i slušali 
radio, čekajući Novu godinu. Poslije 
dočeka i međusobnog čestitanja, po- 
šli smo na počinak. Uto se začu lupa 
na prozoru. »Tko je?«, upitah glasno, 
ali se nitko ne javi. Upitam još par 
puta, ali odgovora opet ne đobih a 
lupa ne prestaje. Ugasim svjetlo, 
dignem zastor i pogledam kroz sta¬ 
klo ali ne vidim ništa. Upitam opet: 
»Tko je?« — Tišina je... Lupa je 
prestala. Pričekam još malo, ali se 
sve primirilo. Spustim zastor i zapa¬ 
lim svjetlo, čim sam zapalio, stade 
opet lupati u prozor. 


To me razljuti pa viknem: »Tko 
je? Javi se! šta hoćeš?« Lupa se opet 
ponovi. Dignem ljutit brzo zastor, a 
imam šta i vidjeti. Divan češljugar 
stoji izvana na uskoj prečki od pro¬ 
zora i krilima lupa, jer mu je bilo 
teško tako stajati. 

Otvorim polako prozor, pružim 
ruku i uhvatim ga. Bio je uplašen. 
Srce mu je jako lupalo. Bio je divne 
boje. Glava, prsa i krila kao krv cr¬ 
vena i malo išarana. Držeći ga u 
ruci, tepao sam mu od milja. Siro¬ 
mah. Sigurno je pobjegao od sove, te 
noćne grabljivice, a pošto je bila gu¬ 
sta magla, doletio je na osvijetljeni 
prozor da se spase. Gledao me je 
uplašenim svijetlim očicama, a ja 
sam ga tepajući pitao: »Ti si sigur¬ 

no došao k meni da mi čestitaš Novu 
godinu? Pa hvala ti zato!« Dok sam 
mu govorio, miškolio se u mojoj to¬ 
ploj ruci. Kad se malo umirio, od¬ 
nesem ga u predsoblje i metnem ga 
na klinčanicu. 

Nova je godina svanula vedra. 
Ustanem i uzmem češljugara. Malo 
sam ga milovao, poljubio ga u cr¬ 
venu glavicu, otvorio prozor i pustio 
ga, zaželivši mu sretan put. Veselo 


Zi 

Stara baba zima 
bijelu bundu ima, 
ide preko brijega, 
nosi sobom snijega. 


je odletio s moga dlana i stao na 
prvu granu drveta pred kućom. Za- 
cvrkutao je veselo, kao da je tim 
htio kazati: »Hvala ti, što si mi spa- 
sao život!« U sebi sam osjećao neku 
posebnu radost, -kao da sam učinio 
neko veliko djelo. 

To mi je bio prvi i najmiliji če¬ 
stitar toga dana. 

Zagreb žarko Jančić 


a 

Kruta babo stara, 
vatra čuj puckara 
kod nas sred ognjišta 
— ne možeš nam ništa. 

ČIKA NIKA 


KUCICA NA LEDINI 


(Početak većeg djela a rukopisa 

O takovom jednom tihom i vese¬ 
lom čovjeku, o nepoznatom radniku 
i iskrenom rodoljubu, koji je spasio 
Sretnu Zemlju od propasti, ispričat će 
vam ova knjiga. 

Sretna Zemlja imađe, kao i sve 
druge zemlje negdje u sredini svoj 
glavni Grad ili Prijestolnicu. Osim 
njega imade nekoliko Velikih Gra¬ 
dova u naprednom i bogatom dijelu 
države. Svi ovi gradovi spojeni su dr¬ 
žavnim cestama. Po njima dižu pra¬ 
šinu seljačka kola, luksusni i teretni 
automobili kao i teški autobusi. Uz 
cestu, koja spaja dva najljepša i naj¬ 
kulturnija grada, nalaze se kao obič¬ 
no brzojavni i telegrafski stupovi. Sa 
svake su strane ceste iskopani jarci 
za otjecanje vode, a iza njih li¬ 
vade, oranice i šume. Ali, nađe 
se, uz tu cestu malih komada zemlje 

podnaslovom: Tomo Grlica) 

koje seljaci ne obrađuju. To su male 
ledine s par grmova trnine i kupine. 
Na njima u rano proljeće cvate bijela 
tratinčica. U ljetu pjeva slavulj u gr¬ 
mu. itad mraz padne zobi ju ptice zre¬ 
le trnine. Te su ledine uz cestu kao 
oaze u velikim pustinjama. One nisu 
ničije vlasništvo. Pripadaju svima lju¬ 
dima u okolici. Na njima se zausta¬ 
vljaju putnici pješaci i prosjaci. Sje¬ 
daju na ledinu da se odmore i da po¬ 
jedu što iz svojih torbaka. Izuju se i 
peru noge u jarku uz cestu. Sunčaju 
se na toplom proljetnom suncu. Svla¬ 
če se do gola iza grma i pretražuju od¬ 
jeću pred sumnjivim uljezima. U lje¬ 
tu prospavaju u hladu ispod grma 
najveću podnevnu vrućinu, a u jesen 
se zaklanjaju u zavjetrinu pod grm¬ 
lje i lože vatru da ugriju ozeble prste 
i sprže na prutu komad slanine. Ta- 


kva mjesta uz cestu nisu čista. Umor¬ 
ni pješaci i prosjaci ostavljaju iza se¬ 
be tragove: masne papire, pepeo, pra¬ 
stare čarape i obojke, gaće u raspa¬ 
danju i nemoguće cipele i šešire. Vje¬ 
ruje se čak, da tu ostaju u travi is¬ 
tresene buhe, dok ih ne rasprši oluja 
i gromovi, ili ne uništi prvi mraz. 

Eto, tom cestom, mogli ste jednog 
proljetnog dana vidjeti čudnu sliku. 
U mala kolica upregnut siromašan 
čovjek s jedne strane i njegov sinčić, 
star oko dvanaest godina, s druge 
strane. Kolica odotrag gura žena. Na 
kolicima je natovareno nešto bijed¬ 
nog pokućstva a na njemu sjedi ma¬ 
la djevojčica, koja još tepa i koja cu¬ 
cla palac. 

Seli ova obitelj dalje svoju imovi¬ 
nu i traži, zarade na drugom novom 
mjestu, da se prehrani i održi na ži¬ 
votu. I tu, uz ovu cestu, stadoše na 
jednoj ledini da se odmore, da nešto 
pojedu, da se izuju, da peru noge i da 
malu djevojčicu polegnu na jastuk 
na sunce da malo prospava kako ne 
bi bila cendrava na daljnjem putova¬ 
nju. 

Umornoj, napaćenoj ovoj obitelji 
toliko se svidjela ova ledina uz cestu, 
koja ne pripada nikome, koja je vlas¬ 
ništvo svih ljudi, da su ostali na njoj 
cio topli proljetni dan. Mala seka je 
predveče zaspala i nije se dala pro¬ 
buditi. Dječaka su boljele noge. Otac 
i mati odluče zbog svega toga da pre¬ 
noće na ledini. Zapalili su vatru i po¬ 
lijegali oko nje i zaspali. Toplo pro¬ 
ljetno jutro ih je probudilo. Umili su 
se svi u jarku. Dječak je skočio do 
obližnjeg sela i kupio mlijeko. Majka 
je skuhala doručak na vatri. Djevoj¬ 
čicu je omamilo vrelo mlijeko i svje¬ 
ži zrak i ona nije pristala na putova¬ 
nje kamenom cestom. Zijevala je 
pospana i tražila da je ponovno po¬ 
legnu na travu na jastuk. To malo 
djetešce se nije probudilo dok nije u 


selu podne zazvonilo. Otac i mati ne 
mogoše ni toga popodneva otputova¬ 
ti dalje. Pa, niti popodne, jer se još 
nije dječak iz sela vratio, kamo je od¬ 
mah poslije doručka odlutao. 

Već je bilo pet sati poslije podne, 
kad je dječak doprašio posred ceste, 
skočio preko jarka, banuo pred rodi¬ 
telje znojan i prašan te viknuo: 

—■ Bio sam cio dan u školi!!! 

Bilo je veliko iznenađenje rodite¬ 
lja i veselje sekino, koja je imala na 
glavici vjenčić od tratinčica. Dječak 
je ispripovijedao roditeljima, kako se 
vrzao oko škole, kako ga je učitelj, 
sijedi stari gospodin, opazio i pozvao. 
Djeca su se sakupila i njega je bilo 
stid kazati, pred njima tolikima, ka¬ 
ko ne zna odakle je i kuda ide, pa im 
je rekao da su se nastanili tu na je¬ 
dnoj ledini u blizini sela, uz cestu. 
Učitelju je rekao da je u prijašnjem 
mjestu polazio četvrti razred. Pitao 
ga je računati. Znao je i učitelj ga 
smjesti u četvrti razred. To je malo 
selo i mala škola. Jedan učitelj uči 
sve razrede u jednoj sobi. Učitelj je 
dječaku dao sve potrebne školske 
stvari. Zadana mu je i zadaća i on bi 
je, kao vrijedan đak, morao izraditi 
i sutra ujutro odnijeti u školu i po¬ 
kazati, a onda kao pošten čovjek 
sve priznati učitelju nasamo, zahva¬ 
liti se i oprostiti. Sve će to biti teško 
učiniti, jer je tako lijepo u školi, me¬ 
đu djecom i slušati blago pričanje si¬ 
jedog učitelja, a putovati i skitati se 
teško je, mučno je i nije za ljude koji 
su osjetljive duše i imadu mnogo 
stida i poštenja u sebi. 

I tako, ova bijedna i poštena obi¬ 
telj, ostade još jednu noć na ledini 
radi dječakove zadaće, Otac je zapa¬ 
lio uveče opet suhog granja i dječak, 
koji se je zvao Tomo, privukao se bli¬ 
že vatri, bliže svjetla. Bacio se potr¬ 
buške na travu i pisao zadaću po ka¬ 
menoj crnoj pločici. Pisao je zadaću 
i jecao i jecao. Suze su kapale na ka- 

menu pločicu i brisale Tominu zada¬ 
ću. Zaspao je Tomo na pločici. 

Ujutro je isprašio odjelce, umio se 
u jarku i lijepo očešljao svoju crnu 
i kao šubara gustu, kosu. Seka je na 
svom jastuku plakala i molila da bra¬ 
co ne ide nikuda. Upravo u taj čas, 
kad je seka plakala, i kad se Tomo, 
uređen, umiven i očešljan kao svaki 
drugi đačić, opraštao od roditelj a kao 
da odlazi od kuće u školu, prošla je 
cestom mimo njih krasna gospodska 
kočija. U njoj se vozila neka gospođa. 
Kad je opazila siromašnu obitelj na 
ledini, bacila im je jedan novčić. On 
pade u travu, ali niko ne skoči po 
njega. Otac je škrgutao zubima, aTo- 
lno je ogrlio majku i šaptao: 

— Idem u selo, majčice . . . Idem 
u školu . . . čekajte me ovdje na le¬ 
dini . . . Hoćete li uzeti onaj novčić?... 
Majčice, zar ne, mi nismo prosjaci? 
Je li da nismo prosjaci?! . . . 

Tomo je otišao cestom u školu. 
Njegovi su ga čekali na ledini, ali —■ 
cio dan. Tomo je opet došao popodne 
iz škole na ledinu i dobio novu do¬ 
maću zadaću. Nije bilo zgode da se 
nađe nasamo s učiteljem i da mu sve 
prizna i da se oprosti. Tomo je ovako 
odavde išao sedam dana u školu. A kad 
se deseti dan vratio iz škole, imao je što 
vidjeti! Otac i mati su uzeli dva rad¬ 
nika, iznajmili kola i za nešto malo 
gotovine, što su imali za najveću nu¬ 
ždu, kupili su građu porušene neke 
stare kućice u selu. Svu građu su do¬ 
vezli i do noći podigli na ledini drve¬ 
ne temelje, stupove i na sve stavili 
slamnati krov. Eto, Tomo je našao 
svoju kućicu na ledini! Za nekoliko 
dana dobila je kućica zidove od pru¬ 
ća i od zemlje. Na zidu do ceste bila 
su dva prozorčića. Na dugom zidu do 
juga osvanula su vrata. Bio je tavan i 
na njemu mali prozorčić. Ma, bila je 
to prava kuća! Na tavanskom prozor- 
čiću je već cvrkutao vrabac, a pod 


strehom su započele dvije laste gra¬ 
diti gnijezdo. 

Tomo je sada dolazio u školu iz 
prave kuće. Nije bio skitnica i pro¬ 
sjak. Kad je zadaću radio, sjedio je 
na pravoj stolici i za pravim stolom. I 
večerao je tu za stolom, a onda je legao 
na spavanje u pravu postelju, a sekica 
u kolijevku. Jutrom bi se umivao u la¬ 
voru, češljao bi se pred zrcalom, po¬ 
zdravio tatu i mamu, poljubio seku i 
izišao na prava vrata iz kuće i malo, 
iz želje, zalupio njima. Tomina maj¬ 
ka i otac odlažahu naizmjence u selo 
na posao kao poljski radnici. Dobivali 
su plaću u novcu i hrani. Nije po¬ 
trajalo dugo, i kad se Tomo vratio 
jednog popodneva iz škole, našao je 
svu ledinu ograđenu jednostavnom 
drvenom ogradom. Sada je imao dvo¬ 
rište i više nikome bogatome nije pa¬ 
dalo na pamet da s ceste iz kočije ili 
automobila baca u njihovo dvorište 
prosjačke novčiće. Sad je Tomo mo¬ 
gao trčati svojim dvorištem. Mogao 
je za školu izračunati površinu svoga 
dvorišta, a ako mu ko ne vjeruje, ne¬ 
ka dođe i vidi! Pa i dođoše mu neki 
drugovi dječaci, ovako nedjeljom, na 
igru, u njegovo dvorište. Tomo je bio 
sretan. Eto, i drugi dječaci trče nje¬ 
govim dvorištem i skaču preko njego¬ 
va plota! 

Još to nije bilo sve. Tomo je jednog 
dana došao iz škole i u kutu dvorišta 
našao mali kokošinjac. U njemu je 
bilo gnijezdo od slame. Jedna je koka 
na njemu snijela jaje, a druge su ko- 
ke čeprkale po dvorištu i tražile kuk¬ 
ce i crve. Pijetao, pravi, veliki i od- 
važni pijetao, bio je s njima, a kad 
je spazio Tomu, skočio je na plot, 
udario krilima i glasno zakukuriknuo. 
Tomin je pijetao i rano u zoru u ko- 
košinjcu kukurikao. Njemu su se od¬ 
zivali pijetli iz sela. Tomo je bio' ra¬ 
dostan kao nikada dosad u životu! 
Otac se njegov razvedrio i upravo po¬ 
mladio. Majka je nedjeljom, kad je 

Pade kiša ^ stjera miša 


Poljskoga je miša 
Sa šetnje po njivi 
Potjerala kiša. 

Nema kišobrana, 

Pa se mijo žuri 
Do svojega stana. 

Ni čizama nema; 

A zapljušti V jače, 

Zlo se miji sprema . .. 

Kako Ii će kući 
Do gležanja blatom 
Sve postajkujući?! 

Mijo skupi snagu 
Da bi kako stigo 
Svome kućnom pragu, 

Te bez kišobrana 
I bosonog dođe 
Jedva do svog stana. 

Šibala ga kiša, 

I on, jadnik, budne 
Mokar — poput miša . . . 

Zagreb ŠIME FVClČ 



ostajala kod kuće, kuću mela, spre¬ 
mala i glasno, lijepo pjevala. Laste 
su pod strehom dobile mlade. Jedna 
je kvočka po dvorištu vodila male žu¬ 
te piliće. Majka ih je hranila kuku¬ 
ruznom kašicom, a koke zrnom. Maj¬ 
ka je znala toliko prosena zrna pro¬ 
suti po dvorištu, da ga koke nisu ni 
pojele. Tomo je uvidio da bi se još 
neko tim prosom mogao posve pri¬ 
stojno prehraniti. On je dobio od jed¬ 
nog druga u selu dvije prave, nježne, 
tople i mile grlice: mužjaka i ženku. 
Otac im je napravio od pruća krletku. 
Tomo je grlice držao pod kućnom 
strehom preko dana a uveče ih je no¬ 
sio u kuću i krletku stavljao na ta¬ 
vanske stepenice. Grlice su divno gu- 
kale:Grgu! . . . Grgu! . . . Grgu! . . ., 
i slatko su se smijale: Hihi! ... Hihi! 
. . . Hihi! . . . 

Sad su se i njihovoj kući navra¬ 
ćali prosjaci i oni bi im udijelili sitni 


novčić, jaje ili komad kruha. Jednog 
je dana došao stražar. Imao je sna¬ 
žnoga pasa. Nije ih tjerao mačem iz 
kuće van. Naprotiv! Rekao je ocu 
»Dobar dan«. Predao mu je nekakav 
spis. Otac se potpisao i uplatio nešto 
većim novcem. Stražar je opet po¬ 
zdravio i otišao. 

Kuća je eto, bila i službeno pri¬ 
znata, jer je stražar dobro za sobom 
zatvorio vrata da mali pilići ne izađu 
na cestu. 

Tomina kuća je doživjela i jedno 
veliko iskušenje. Jedne noći je sa za¬ 
pada nahrupila silna oluja. Vjetar je 
udarao o kuću sa svih strana. Gromo¬ 
vi su iznad njih bjesnili. Pljusak ju 
je polio, ali joj se nije ništa dogodilo. 
Ostala je na mjestu. Nikakve štete 
nije na njoj bilo. I kokošinjac je sta¬ 
jao u svom kutu. I lastavičjem gni- 
ježdu ništa. Tog jutra, poslije bure, 

došao vrabac i vrabica i uselili su se 
u slamnati krov Tomine kuće. 

Uz rijeku raste tako povisoko dr¬ 
vo. Polovica debelih i razgranatih ži¬ 
la je pod vodom, a polovica u obali. 
Drvo pupa, cvate, lista i na njemu 
vise sazreli plodovi. Oni su teški, ot¬ 
kidaju se od grančica i padaju u vo¬ 
du. Ne tonu. Voda teče i nosi ih. Neki 
se zaustave uz kakav stari panj i ne 
mogu dalje. Voda ih neprestano po¬ 
lijeva i oni od vlage istrunu i pro¬ 
padnu. Druge zahvati riječni vir i od¬ 
vuče ih duboko u rijeku. Tamo se za¬ 
pletu u žile ili ih udavi riječni mulj 
i tako propadnu. A neki plodovi otpli- 
vaju daleko i sretno se prilijepe uz 
čistu obalu. Obalna zemlja je puna 


vlage. Sunce toplo grije. U sjemenki 
zametak oživi, nabubri, nadme se i 
rastvori vrata sjemenke. Pruži korije¬ 
nje i zari je ga u zemlju. Tu nađe 
mnogo hrane. Korijenje se zarije du¬ 
boko u zemlju a stabljika skoči hrab¬ 
ro uvis. Izraslo je tako uz riječnu oba¬ 
lu novo mlado drvo. 

Eto, upravo tako oživješe na ledi¬ 
ni uz cestu Tomo, njegovi roditelji i 
mala seka. Tomo je svako jutro tr¬ 
čao bosim nogama posred ceste u se¬ 
lo, u školu i za njim se dizao oblačak 
prašine. Tomo je svako popodne do¬ 
trčao, posred ceste iz škole kući ve¬ 
seo, klikćući, pjevajući ili fićukajući. 

Zagreb Mato Lovrak 


Stipica 

I našega Stipice nagrađen je mar: 
Dobio je od’ tate jedan lijepi dar. 

To je konjic drveni, prekrasan mu 

lik, 

Sad će postat Stipica pravi konjanik. 

Ispunio davni se njegov željni san, 
Jer će konja jahati cio Božji dan. 

Z a v a l j e 


h o ni a n ih 

Gle, kako ga ponosno hvata za ular 
I hitro ga posjede — kakav, djeco, 

čar! 

Pa mu lako pogladi zatim svijetli 

vrat — 

Sad će hitro da skoči njegov mali at. 

Zaljulja se konjic lak, ali skuha sos: 
Skotrljo se Stipica i razbio — nos! 

ZVONKO CRNKOV1Č 


NAŠA PRIMORSKA MJESTA I GRADOVI 

KORČULA 


Od naših primorskih gradića na 
južno-dalmatinskim otocima jedan 
je od najvažnijih Korčula. Leži na 
sjevernoj strani otoka Korčule, u 
krasnom zalivu Luka. 

O postanku se Korčule priča da ju 
je poslije pada Troje ustanovio neki 
Trojanac Eneja, koji da je u borbi 
s drugim Trojancem Antenarom bio 


pobijeđen i u bijegu došao na otok 
Korčulu gdje je udario prve temelje 
gradu. Po drugom pričanju bio je 
pobijeđen Antenar, pa je on na bije¬ 
gu pred Enejom došao na naš Jadran 
i osnovao taj grad. Ovo potonje tvr¬ 
de i današnji Korčulani. Da li je to 
tačno, nije znanstveno dokazano. 
Vjerojatno je samo, da je Korčula 

postojala već u X stoljeću, dok je 
posvema sigurno da je to bilo u XIII 
stoljeću. 

Najstariji stanovnici otoka Korču¬ 
le, poslije Ilira, bili su Grci, koji su 
na njemu živjeli nekoliko stoljeća 
prije Hrista. Oni su otok nazvali, 
zbog njegovih tamno-zelenih šuma, 
Korkyra Melaina (Crna Korčula). 
Priča se, da su na otoku zakopali 
silno blago i da o tome postoje pi¬ 
sane knjige koje njihovi potomci 
brižljivo čuvaju. 

Hrvati su se naselili na otoku u 
IX stoljeću. Bili su to stari Neretlja- 


nu«, podigla krilo i u nj primala 
ubojite topovske kugle, kojima su 
Turci nastojali porušiti grad. Prene¬ 
raženi Turci okaniše se opsjedanja 
grada i u bijegu otploviše u široko 
more. 

Inače je Korčula u davnini dosta 
pretrpjela i od kuge, koja je tu ha¬ 
rala. Zastrašeni su Korčulani palili 
svoje domove, da se tako obrane od 
te nemile pošasti, pa se još i danas 
vide mnoge ruševine za koje se tvr¬ 
di da potječu od tog doba. 

Stara je Korčula bila opasana vi¬ 
sokim i debelim zidinama, sa četiri 



ni, prvi stanovnici poslije iseljenih 
Grka. Od tada je bio otok uglavnom 
uvijek napučen našim življem. Pre¬ 
ma tome je i Korčula jedan od na¬ 
ših najslavenskijih gradića na moru. 

Korčula je inače vrlo često mije¬ 
njala svoje gospodare. Pored Ilira 
vladali šu njome Rimljani, Genove- 
žani, zahumski knezovi, hrvatski i 
ugarsko-hrvatski kraljevi, Frankopa- 
ni, srpski kraljevi, bosanski kralj, 
dubrovačka republika, Austrijanci, 
Englezi i Mlečani. 

Od Turaka je bila opsjedana god. 
1571. Priča se, da je tom prigodom 
čudotvorna Gospa (Majka Božja), 
stojeći na izloženom mjestu »Punti- 


jake kule na uglovima, što još i da¬ 
nas dijeli stari od novijeg dijela da¬ 
našnjeg grada. Pored tih ostataka 
stare prošlosti ima u gradu bezbroj 
raznih spomenika i starina, što nas 
potsjeća na njegovo nekadašnje bla¬ 
gostanje, slavu i sjaj. Ističe se kate¬ 
drala sv. Marka iz XIII stoljeća sa 
svojim prekrasnim pročeljem, kipo¬ 
vima i slikama čuvenih majstora kao 
i svojom bogatom zbirkom dragocje¬ 
nosti. Pred crkvom strši uvis vene¬ 
cijanski stup iz god. 1515. Znamenit 
je i stari korčulanski zvonik, a onda 
crkva Svih Svetih sa svojim starina¬ 
ma, mnoge druge crkve i kapelice, 
južna vrata grada s kulom iz XV sto- 

ljeća, palača gradskog kneza, u kojoj 
je danas općina, te druge ponosne 
zgrade nekadašnjih plemića. Vrlo su 
lijepe i uske starinske ulice sa svo¬ 
jim mostovima, koji spajaju suprotne 
kuće u visini prvog sprata, kao i Lo¬ 
ža na pristaništu gdje se nalazi dru¬ 
gi ulaz u grad. Pored toga spomena 



Trg Kralja Petra I Oslobodioca ili ulazna 
vrata u grad preko stepenica »Punta« 


je vrijedan dominikanski samostan 
s crkvom sv. Nikole na zapadu kao 
i franjevački samostan na otočiću 
»Otok« ili »Badija« sa svojom 
crkvom i starinama. 

Korčula ima i dva zasebna muzeja 
starina, u kojima se čuvaju razni 
znamenitiji spomenici iz daleke pro¬ 
šlosti grada. 


Grad se napose ističe svojim lije¬ 
pim nasadima crnogorice i parkovi¬ 
ma. Na rubu je mjesta veliki Park 
Kralja Aleksandra, jedan od naj¬ 
ljepših na Jadranu, dok nad gradom, 
kod stare engleske tvrđave sv. Vlaha 
iz god. 1813), Novi Park. Od šetališta 
najljepše je ono, koje vodi alejom 
300-godišnjih čempresa, kao i šeta¬ 
lište na Strossmayerovoj obali. 

Od trgova najvažniji su: Trg 21 
aprila 1921, Trg Kralja Petra Veli¬ 
kog Oslobodioca i Trg Kralja Ale¬ 
ksandra. 

Grad ima dva lijepo uređena ku¬ 
pališta: Kupalište »U Luci« i plaža 
»Velika Pržina«. Ističu se svojim bi¬ 
jelim, sitnim i poput baršuna meka¬ 
nim pijeskom. 

Korčula je na glasu i poradi svoje 
vrlo lijepe viteške igre s mačevima 
»M o r e š k a«, što se igra svake go¬ 
dine, 29 jula, već od XII stoljeća. 
Korčulani se time vrlo ponose i ne 
misle nikako da napuste taj svoj 
stari običaj. 

U mjestu su dvije osnovne škole: 
jedna državna mješovita i jedna pri¬ 
vatna ženska; dvije građanske : 
muška i ženska, zatim zanatlijska, 
zabavište i mornarska škola Kralje¬ 
vića Tomislava, u kojoj se priprav¬ 
ljaju ponajviše djeca naših pomora¬ 
ca, svjetioničara, lučkih peljara i 
iseljenika za pomorsku službu na 
brodovima i parobrodima, škola ima 
i svoj školski brod »Mornar«. Na 
otočiću »Otok« (»Badija«) drže fratri 
nižu gimnaziju sa pravom javnosti. 
Pored ovih škola osnovane su za ša¬ 
čicu doseljenih Talijana, talijanska 
osnovna škola i zabavište. 

Korčula je sijelo kotara, općine, 
sreskog suda i drugih ureda. Ima 
više lijepo uređenih hotela i gostio¬ 
na, električnu rasvjetu i gradsku 
glazbu. 

Korčulani su na glasu kao vrsni 
brodograditelji, pa su na istočnoj 


54 Dječje kolo VIII 



strani grada podigli 12 dobro uređe¬ 
nih brodogradilišta. 

Spomenućemo ovdje, da je u Kor¬ 
čuli rođen g. 1254 čuven putnik i 
istraživač Marko Polo, koji je prvi od 
Evropljana istražio istočnu Aziju. Bio 
je najmiliji savjetnik mongolskog 
osvajača Kitaja Kublai-khana. 

Ali od svega čime se može Korčula 
najviše podičiti jesu ipak njene pri¬ 
rodne ljepote: šumoviti krajevi, na¬ 
sadi maslina, narandži, limuna, 
paoma, oleandra, aloja i kaktusa. 
Datulje sazrijevaju. Sve je to u cvatu 
gotovo kroz cijelu godinu tako, da se 
o Korčuli može gotovo ustvrditi da 
je grad vječitog proljeća. 

Korčulanski konao, posut malim 
otocima, jest jedan od najljepših u 
cijelom našem Primorju. 

Cijela okolica Korčule osebujna je 
igra prirode, gdje su nanizane lje¬ 
pote, kakovima nema na daleko pa¬ 
ra. Lijepa sela po obalama i u uva¬ 
lama naliče na bijele galebove, koji 
su tu posjeli da se odmore i nagle- 
daju sve one raskoši, kojom je obda¬ 
ren ovaj kraj a nad kojim kralj uje 
starija i novija Korčula odrazujuć se 



Ulazna vrata u■ katedralu 

ponosna i lijepa u plavom moru na¬ 
šeg opjevanog Jadrana. 

Šibenik. Jos. A. Kraljić. 


PUŽEVA KUĆICA 

Doživljaj triju dječaka u ljetnim praznicima 


(Nastavak) 

II 

ZAČARANO ZRCALO 

Kalif Roda? Pa to je — sjećate li 
se? — onaj radoznao bagdadski vla¬ 
dar što je zajedno sa svojim vezi¬ 
rom u prilično nezgodno vrijeme za¬ 
boravio neku latinsku riječ. Zapam¬ 
tili su samo jedan od njenih slogo- 
gova, i taj su bez uspjeha ponavljali: 
mu-mu-mu . . . Braco se čudio nji¬ 
hovu lošem pamćenju. »Mutabor! 
Pomisliš samo na mutavca i na bor, 


pa će biti nemoguće da ti ta riječca 
ikad ispadne iz glave!« On je neće 
zaboraviti, pa poživio makar i stoti¬ 
nu godina. Bilo mu je ipak kanda 
suđeno da ljuto postrada baš radi 
latinštine. Zaslugom svoje braće po¬ 
stao je smješniji od onoga kalifa i 
vezira što su klepetali u neprilici du¬ 
gim kljunovima čudeći se svojoj ne¬ 
smotrenoj zaboravljivosti. Psina, ko¬ 
ju su braća izvela s njime, raskrva- 
rilo mu srce. »željno sam ih iščeki¬ 
vao tolike mjesece, sedmice i dane ... 

Kako mi je samo jučer bilo? A oni 
se podruguju sa mnom . . .« 

Ah, Braco! Kako li bi tek tvoja 
duša protužila — kad bi ti znao što 
te još čeka od njih . . . 

Ujutro poslije noći, u kojoj su se 
vratila braća, majka nije dopustila da 
Ivica i Milan smetaju mališana u 
spavanju. Znala je, kako je slabo 
proveo noć. Kad se Braco napokon 
sam probudio, male su gošće sa svo¬ 
jom majkom već otputovale, a bra¬ 
ća su otišla nekamo u šumu. Pošao je 
da ih traži, no nije ih mogao naći. 

Sva su se trojica satali tek o pod¬ 
ne kod ručka, a pravi razgovor o 
svemu, što su doživjeli u vremenu na¬ 
kon posljednjeg rastanka, započeo je 
poslije objeda, u voćnjaku za kućom. 

Pod starom se kruškom smjestili 
na klupama uz drven sto. 

»Braco, što je to jučer bilo sa 
zmajem?« 

Tako je upitao jedan od braće. 

»Poslao sam ga pred vas«, — od¬ 
govori mališ, — »a on se vratio s 
kočijom punom djevojčica«. 

»Kazivale su nam o tome. Obra¬ 
dovao ih je jako tvoj poziv baš kao 
da je zbilja bio njima namijenjen«. 

Braco im ispriča sve o zmajevi¬ 
ma, pa i svoj san o njima. Dječaci 
mu se nasmiju od srca. Milan reče: 

»Ti si u snu pametniji negoli kad 
si budan.« 

Ivica prihvati: 

»I te kako pametan! Mogao bi 
naslijediti našeg seoskog starješinu.« 

Braci se nijesu milile te riječi, a 
zašto, saznaćete kasnije. 

Potom su Ivica i Milan pričali o 
zgodama iz đačkog svog života u gra¬ 
du. Braci su se na trenutke pričinja¬ 
li jako sumnjivi. Ne sporazumijevaju 
li se oni očima o nečem što kriju 
pred njim? On se uznemiri, ali po¬ 
kuša ipak odbiti neugodne misli. 

»Ne! Nije lijepo što ih sumnjičim; 
oni su pošteni dječaci«, -— reče u 
sebi. 

A braća su pričala dalje. Nekog 
čarobnjaka, kazivali su, vidjeli su 
proljetos u gradu. Vješt čovjek! Te¬ 
ško je i zamisliti da su moguće maj¬ 
storije što ih je on izvodio. Ali spo- 
menuće neke, makar će Braco držati 
da su lažljivci. 

»Dugina kokoš«, reče Ivica, 
»bilo je najčudnovatije . . .« 

»Ona što je snijela sedam pisani¬ 
ca?« — prihvati Milan. »Da! Ko nije 
vidio, neće vjerovati«. 

Bracu je zanimalo što će oni pri¬ 
čati o toj koki. 

»Kakva je to dugina kokoš?« 
upita on. 

Pa naoko je to, rekoše braća, sa¬ 
svim obična kokoš, živa, ne možda 
načinjena. Orpingtonka, nalik na 
mamine kokoši te vrste. Zobi je zrnje 
iz čarobnjakove ruke. Kadgod je on 
pogladi rukom, koka čučne i snese 
po jednu pisanicu dok ih ne bude 
sedam. Svaka je pisanica u jednoj 
od boja od kojih je sastavljen dugin 
pas. Zato se koka i zove dugina 
kokoš. 

»Pa što bude s tim pisanicama?« 
pita Braco. 

što bude? čarobnjak ih, nastav¬ 
ljaju braća, poslaže u neku kotaricu. 
Koka sjedne na pisanice pa neko vri¬ 
jeme kvoca. Zatim ustane, zalepeće 
krilima, pa sade na sto kod kojeg 
čarobnjak izvodi svoje vještine. Iz 
pisanice su se međutim izlegli pilići, 
čarobnjak ih vadi iz kotarice, a koka 
ih brižno sakuplja oko sebe. 

»Pilad pijuče,« kazuje Milan, »pa 
s majkom obiđu sto. Vrate se u ko¬ 
taricu zajedno s kokom i on ih po¬ 
krije krilima.« 

»Zaboravio si kazati ono najva¬ 
žnije« — smješka se Ivica pa nastav¬ 
lja: »Dok pilići obilaze oko stola, oni 
rastu i mijenjaju se tako da se u 
kotaricu vraćaju kao sedam odraslih 
pjetlova.« 

»Istina je«! potvrđuje Milan. »A 
u kotarici bivaju opet sve manji 


Molba svetom Nikoli 


Evo šaljem, Svetitelju, 
Tebi želju vruću: 

Da darove Ti doneseš 
I u našu kuću! 

1 lani si bio kod nas 
Dok sam bila mala. 
Slatkiša si donesao, 
Zato Mičem: Hvala! 

Zagreb 


Najposlije je, kad se koka digne sa 
svog legla, kotarica je opet prazna«. 

Braco se zamišlja. Vidio je i on 
po vašarima svakojakih čuda što ih 
prave neki spretni obmanjivači. Ovo 
što je čuo, nekako mu se ipak ne 
sviđa. Braća međutim čekaju što će 
on reći. 

»Pa svašta biva na svijetu«, reče 
napokon trgnuvši se iz misli. 

Licima njegove braće kao da je 
opet munula sjenka sumnjiva smje¬ 
ška. 

»Sedam pijetlova, velikih, u nekoli¬ 
ko trenutaka«, — naglas razmišlja 
on. »Put od jajeta do kreste i krune 
na glavi traje kod običnih pijetlova 
nešto duže vrijeme. Da, ali čarob¬ 
njak . . .« 

»Eto vidiš,« prekide ga Milan, 
»sjetio si se i sam.« 

Potom Ivica priča kako je bio ča- 
robnjakov pomagač. 

»Zašto baš ti?« pita Braco. 

To može biti samo onaj, kazuje 
Ivica, ko je jako spretan. A on je 
ponešto nalik na onog bricu iz na¬ 
rodne priče što je obrijao zeca u tr¬ 
ku. Ruka mu je hitra i lagana. Braco 
će se o tome, ne vjeruje li, već osvje¬ 
dočiti. 

Braco se brani: 

»Nijesam rekao da ne vjerujem.« 

čarobnjak je Ivici poklonio zača¬ 
rano zrcalo kao nagradu za njegovu 
pomoć. To je zrcalo Ivica donio sa 


Sad u prvi razred idem 
Dobra sam u školi. 

Čitam, pišem i računam, 

Pa me svatko voli. 

Ti si dobar, pa ćeš doći. 

Zato se veselim! 

Kraj smokava i slatkiša 
Ja još lutku želim! 

ŽARKO JANČIG 


sobom. Pokazao ga rado i Braci. Zr¬ 
calo je naoko sasvim obično, ali su 
neobična njegova svojstva i čarobna 
moć. 

»Vidjećemo«, veli Braco. 

I dječaci odlaze u kuću da raz¬ 
gledaju čudan čarobnjakov poklon. 

Braco je u sobi sam. Prisluškuje 
kako braća trče kroz hodnik, nešto 
uzvikuju na dvorištu, nečemu se smi¬ 
ju u sav glas. Najposlije se čuje sa¬ 
mo cvrkut vrabaca. Preleti — ču je se 
— poneki golub u blizini prozora. 

Dječak odahne. Sad pomišlja br¬ 
zo na posao. 

On zaključa sobna vrata. Prilazi 
zatim k ormaru, spušta se na kolje¬ 
na pa iz povlake pri dnu ormara va¬ 
di začarano zrcalo što su ga braća 
tamo spremila prije nekoliko trenu¬ 
taka. 

Sa zrcalom u ruci dječak se smje¬ 
sti na naslonjaču. 

Vid ječe se sad, misli Braco, hoće 
li se ispuniti što su dječaci kazivali. 

Na zidu više divana visi slika u 
pozlaćenom okviru. Prikazuje bujan 
vrt. Neka vitka gospođa u starinskim 
haljinama ubire s drveća plodove na¬ 
lik na naranče i dobacuje ih u kota- 
ricu što je drži u rukama blijeda dje¬ 
vojčica krupnih crnih očiju i sitnih 
usana. Iza krošanja drveća bijeli se 
u pozadini nekakav dvorac. 

(Nastaviće se.) 

Zagreb Josip Cvrtila 

NAŠI NAJMLAĐI SURADNICI 


MRTVOJ MAJCI 

Nema tebe, majko više, 

Nestalo je za me sreće. 

Božja volja uzela te 
Među anđele i svete. 

Pusta sad je kuća naša, 

Žalost u njoj sada vlada. 

Nema tebe koja si nas 
Razveselit uvijek znala. 

Grobni humak ostao je, 

I križ malen sav pun cvijeća, 

A u srcu uspomena 
Da nas, majko, na te sjeća. 
Šurbek Nada, kitničarka, uč. III raz. 
stručne škole 

DOLAZI 'SV. NIKOLA 

U predvečerje sv. Nikole sjede brat 
i setra uz, toplu peć. Već se polako spu¬ 
šta noć a, njihovi roditelji se još nisu 
vratili kući. Na, ulicama su se počela pa¬ 
liti svijetla, dok je u sobi postajalo, sve 
tamnije i tamnije. Seka, je radila ručni 
rad, a njezin mali braco upravo je ri¬ 
sao školski zadatak: »Sveti Nikola i 
Krampus.« Risao je sv. Nikolu i dvoje 
djece koja kleče pred njim. Tada pro¬ 
zbori braco: »Znaš, seko, ja ne vjerujem 
da će nam darove koje smo željeli od 
svetog Nikole, on donijeti.« Seka odleži 
ručni rad i kaže: »Kako ti to misliš?« 
»Tako«, ■—■ odgovori brat, — »kakoi bi 
mogao sv. Nikola saći s neba i donositi 
darove? Ja, to neću nikada, vjerovati. 
Neću i neću. Pričali su meni drugovi da 
to roditelji plaše djecu da budu dobra.« 
Seka, odgovori bratu: »Samo ti nemoj 
vjerovati. Kad će sv. Nikola zakucati na 
vratima i otvoriti ih, onda, ćemo vidjeti 
da li dolazi sv. Nikola, ili ne dolazi s 
neba.« Uto se na hodniku začuju teški 
koraci i zveket lanaca. Braco problijeđl. 
Vrata, se širom otvore i unutra, dojuri 
krampus koji htjede bracu uhvatiti i 
baciti u : koš. Sada, se pojavi, stari sv. Ni¬ 
kola i upita djecu kako se zovu;. Zatim 
otvori veliku knjigu i potraži njihova 
imena,. Onda, kaže: »Seka je dobra, kako 
vidim da piše u knjizi i ona. će zato do¬ 
biti lijepi dar.« Onda izvadi iz, košare 
veliku, lutku i dade joj, a uz, to i bombo¬ 
na. Zatim otvori drugu knjigu u kojoj su 
bili upisani samo dječaci i kaže: »Bra¬ 
co nije bio baš jako dobar, uz to on ne 
vjeruje u sv. Nikolu. Kraimpuse, on je 
tvoj.« Krampus veselo skoči, ali, braco 
stane plakati i moliti: »Dragi sv. Nikola, 
biću dobar, uvijek ću biti dobar.« Tada 
se sv. Nikola smiluje i kaže: »Za ovaj 


puta ti opraštam, a da me se sjećaš, 
ostavljam ti jednu lijepu knjigu,« Kad 
je sv. Nikola otišao^, braco je bio sretan 
i veseo i više nije nikad sumnjao u sv. 
Nikolu. 

Mira, Plivelić, uč. IV raz. osn. škole 
KOD GLAVNOG KRIŽA 

Bio je Dušni dan kad smo išli na 
groblje. Posjetili smo mnoge grobove. 
Došli smo do Glavnog križa gdje su 
gorile mnoge svijeće. I ja sam zapalila 
dvije svijeće. Tamo se pale svijeće zato, 
jer ko ne zna za, grob svoga pokojnika, ' 
onda zapali svijeću, pa kao da, je za¬ 
palio na groblju svojih dragih. Na Glav¬ 
nom križu pišu ove riječi: 

»Blago onima, koji stanuju u kući 
Tvojoj, Gospodine! — Slavit će te u sve 
vjeke vjekova!« 

Kod Glavnog je križa gorila vatra 
od silnih svijeća. Križ bio je sav oki¬ 
ćen, s vijencima i kitama svakakvoga 
cvijeća. 

štefica štefičić, uč. IV b žen. 
raz. škole, u Jakićevoj ul. 

SV. NIKOLA 

Ide sveti Niko 
Sedam sati tuče 
U daljini krampus 
Teški lanac vuče, 

A dobra dječica 
Čekaju u sobi, 

Pa da sad vidimo 
Ko će što da dobi... 

A zla djeca misle: 

»Nema više lijeka, 

Jer nas bogme sada 
šiba i koš čeka.« 

Marinković Katica, uč. IVb raz. 
škole A. Harambašića 

U BADNJOJ NOĆI 

Uz toplo ognjište stisnula se seka i 
braco, majka je šivala, a otac je otišao 
po darove u grad. Bila je badnja noć. 
Snijeg je tiho prsio. Djeca su nestrpljivo 
čekala očev dolazak, ali ga dugo nije 
bilo. Majka se zabrinula, jer nije bilo oca 
jošte kod kuće. Djeca pak, kad bi vjetar 
zalupnuo vratima, skočila bi misleći da 
dolazi otac. Najednom neko zalupi vra¬ 
tima i pred njih stupi otac umoren od 
duga puta. Djeci je donio mnogo lijepih 
darova, pa su djeca bila vrlo vesela. Po¬ 
slije večere zapjevaše: 

Narodil nam se kralj nebeski... 

S1 o k o v i ć V e r a, uč. IV b raz. škole 
Augusta Harambašića. 

U SLOVENIJI NA SVI SVETE 

Ja sam bila za vrijeme Svih Svetih u 
Sloveniji na Bleđu. Tamo mi je bilo li¬ 
jepo. Išli smo na Ribensku goru. Pod 
Ribenskom gorom je Sava Boihinjska. 
Nekoliko sati dalje je Sava Dolinska. 
One izviru ispod Triglava, a sastaju se 
kod Radovljice, pa ođonuda teče Sava. 
Sa Ribenske gore vidi se Bohinjsko je¬ 
zero. Mamin brat nam je pokazao gdje 
je Italija, Madžarska i. t. d. S te gore 
vidi se krasno Triglav pun snijega. Na 
toj gori raste samo smreka. Bili smo 
na starom gradu i na Stolu. Na Stolu 
je bilo puno snijega. Išli smo na Bled- 
sko jezero. Na tom je jezeru na sredini 
crkva. Po tom jezeru smo se vozili s 
čamcem. Do te crkve ima s jedne strane 
99, a s druge 77 stuba. Ta crkva ima 3 
oltara: glavni i dva mala oltara. Bled- 
sko jezero je duboko 60 m. Bili smo i 
na groblju. Zapalili smo stotinu svijeća. 
To groblje je na brdu oko crkve po¬ 
kraj naše kuće. Tu je spomenik palim 
vojnicima. Baka, tata, sestrična i neća¬ 
kinja su zakopani na tom groblju. Na 
Sve Svete je mamin brat pjevao na 
groblju. 

Danica M a n d i ć, uč. IV raz. 

SNIJEŽAK PRSI 

Pahuljice male 
Po brdu i dolu 
Iskitile grane 
Na drveću golu 

Klize saonice 
I dječicu nose 
A ona se šale 
I zimi prkose. 

Slavica Cazin, uč. IV raz. škole u 
Var savskoj ulici 

BOŽIĆ JEDNE OBITELJI 

U kući neke bogate obitelji, sve se 
veseli i raduje rođenju Isusa Krista. Na¬ 
sred sobe je okićeno božićno drvce. Pod 
božićnim drvcem ima mnogobrojnih da¬ 
rova za djecu. Tu kleče roditelji s Ivi¬ 
com i Zlaticom i pjevaju one lijepe bo¬ 
žične pjesmice. Još ne dovrše, kad Zla¬ 
tica priđe drvcu, te stade čitati: »za 
Ivicu«, »za Zlaticu«. Zlatica uzme svoje 
darove, a Ivica svoje. Veselju nije bilo 
kraja. 

Rođenju Kristovu se veseli svaki 
stvor. Dok bogataši imaju svega u izo¬ 
bilju, siromasi nalaze utjehe u molitvi i 
na taj način pokazuju veselje na taj 
veliki blagdan. 

P a v e 1 i ć I v a n k a, uč. IV. raz. 


SVETI NIKOLA 

Nikolinje već je eto tu, 

To veseli dobru djecu svu. 

Svako dijete, koje zločesto je, 

Od krampusa dobiće svoje. 

Ko popravit se dotad neće htjeti. 
Pred Nikolu stupit neće smjeti. 
Nikola je dobar starac sijed, 

Dobroj djeci uvijek mio djed. 

On će svakom donijeti dara, 

A zločeste hoće da pokara. 

Mnogo toga donijeće i nama, 

Sve će donijet što mu veli mama. 
cić Ankica, uč. I raz. više narod, 
škole Janka Draškovića u Zagrebu 

O PSU MEDI 

Tata i ja kupili smo jednog malog 
psa. Mi smo njega odnijeli u Liku, mo¬ 
joj baki, kada su bile ferije. Dok sam 
bila tamo, ja sam se s njim igrala. Dru¬ 
gu godinu kad smo bili opet kod bake, 
on je narastao veliki. Tata kaže, da je 
to ovčarski pas. Mi ga zovemo medom. 
Hećimović Ankica, uč. III a raz. 
škole na Botićevu trgu. 

SV. NIKOLA 

Evo nam svetog Nikole ! 

Djeca se dobra vesele, 

Daje im mnogo darova 
Koje si djeca žele. 

Evo i crnog krampuisai! 

Od njega se djeca boje, 

Da ih ne bi odnesao 
U paklene dvore svoje. 

Marijana Šutej, I razr. više narod, 
škole. 

SVETI NIKOLA 

Sva se djeca vesele 
Toj dragoj, sretnoj noći 
Kad će sveti Nikola; 

Na zemljicu doći. 

Sva djeca se vesele 
Tom starcu bijele brade 
Sva . dječica mole ga 
Da im dare dade. 

Sva, djeca; jedva čekaju 
Taj pogled mio, blag, 

Jer njega samo oduvijek 
Svi imaju rad... 

Posavec Katica, uč. I raz. više na¬ 
rodne škole 

JESEN 

žuto i crveno osušeno lišće pokrilo je 
zemlju svojim šarenim pokrivačem. Bi¬ 
jela se magla počela spuštati i obavijati 
zemlju svojim bijelim i prozirnim velom, 
šume i lugovi su opustjeli i onijemili. 
Nestalo je živih boja mirisnog i šumskog 
cvijeća i pjevanja veselih ptica. 
Zorica Anđelka Jandrić, uč. III 
raz. osn. škole 


KOD GROBA PALIH VOJNIKA 

Na Dušni dan bile smo s gospođom 
na Mirogoju. Najdulje smo bile kod 
groba palih vojnika. Slavica je Belko- 
vić metnula vijenac palim vojnicima. 
Skoro je svaka curica bacila cvijeće 
njima na grob.' Ti su vojnici pali u 
svjetskom ratu. Njihove su kosti met¬ 
nuli sve u jedan grob. Oni su umrli u 
ratu jer su morali kao vojnici ići boriti 
se i ubijati i druge siromake, koje nisu 
ni poznavali. Pomolili smo se za pale 
vojnike i rekle smo: »Slava im!« 

Marica Medved, uč. IV raz. 


Dodatak uredništva: Primili smo i za 
ovaj broj »Dječjeg kola« lijepih pjesama, 
pričica i opisa od naših marljivih surad¬ 
nica i suradnika, ali kako nemamo dosta 
mjesta, to ne možemo sve uvrstiti i ti¬ 
skati u listu, pa ćemo im napomenuti 
samo imena: Pavelić Ivanka, Jandrić 
Zorica, šurbek Nada, Prosenjak Vladimir 
i Ankica, Kušter Vera, Urban Hilda, 
štromar Đurđica, šnajdar Ljubica itd. 
Gradivo je ovih suradnica posvećeno sv. 
Nikoli, Svim svetima, slavnim pokojni¬ 
cima itd. 


ZA G 0 N E T K E 


NARODNE ZAGONETKE I PITALICE 

1. Živo, pliva vodom, a bez kosti je. 

2. Žlica masla svemu svijetu dosta,. 

3. Mrkonja i plavonja. po nebu se vi- 
jaju, ga se svijetu prijete. 

4. što ide bez kosti na tavan? 

5. što se kroz zid grije i kuha? 

6. Što ne može voda odnijeti? 


7. KRIŽALJKA 

Sastavila Gobec Tuga, Zagreb. 


2 

Od 1- 


Prirodna pojava. 

Ptica grabilica 

Vodena životinja 

Dijete 

Začin 

Pokrajina 

Turski bog 


-2 otok na Jadranu. 


ODGONETKE 

zagonetaka iz 3 broja »D. K.« 

1) Slanina kad se suši; 2) Mravinjak; 
3) Uši; 4) Vjetar koji pravi od nje va¬ 
love; 5) Bljeska; 6) Za uši; 7) Nijedna; 
8) Kula, udav, lava, Avar. 

Odgonetači: Jandrić Zorica (2, 
3, 7, 8); Golubić Mihovil iz Remetinca 
(1—6,8); Marojević Pavica ,(1—5, 8); 
Kesić Drago (1—8); Agić Mirko (2—8). 

Nagrađeni su: Golubić Mihovil 
(knjigu); Kesić Drago (10 boca Raden- 
ske); Agić Mirko (loptu). 


ŠALJIVO PITANJE 

Koliko je polovina od osamnaest? 

(Odgovor u slijedećem broju). 

KAKO SE KAŽE? 

Priča se za Rockefellera, da je već 
kao dijete imao mnogo smisla za novac. 
Jednog je dana dobio od ujaka zlatnik, 
a da ni riječ nije rekao na to. 

— Kako se kaže? — upozorila ga 
majka, 

Mališ na to brzo odgovori: 

— Molim još jedan! 


60 Dječje kolo VIII — ii 5 





članove, koji su taj dan prvi put došli 
kao roditelji djece prvoga razreda. 

Poslije toga zamolila je prisutne da 
izvole izabrati novi odbor za 1938-39. 
godinu. 

Nakon kratkog vremena izabran je 
slijedeći odbor: pretsjednik g. Ivan Pa- 
vlović, potpretsjeđnik g. Franjo Gospo- 
darić, tajnica g. Zora Lovrak, blagajnica 
gđa Ljubica Matić i odbornici gospoda i 
gospođe: Marinić, Košćak, žitnik, Šam- 
perl, Dobrovčak, Skočić, Puljanić, Mar- 
ković, Grgurić, šimunec, Madžarac, Le- 
nardić, Kranjc, čuček, Roban, Kanižaj, 
Belošević, Lukač i Filipović. 

Poslije toga je gđa blagajnica upozorila 
članove da su mnogi zanemarili plaća¬ 
nje članarine i umolila da udovolje čim 
prije toj svojoj članskoj dužnosti. Mno¬ 
go je roditelja pristupilo odmah gospođi 
blagajnici i uplatilo zaostalu članarinu. 

Naposljetku su članovi skupštine 
ovlastili novi odbor da na svojim sjed¬ 
nicama uredi pitanje zimske pomoći si¬ 
romašnoj školskoj djeci naše škole i to 
čim prije, dakako u granicama financij¬ 
ske mogućnosti Zajednice, jer evo zima 
je već pred vratima. 

Time je dnevni red iscrpljen i skup¬ 
ština završena. Z. Lovrak 

ZAJEDNICA DOMA I ŽENSKE ŠKOLE 
NA SV. DUHU PROSLAVILA JE NIKO¬ 
LINJE. 

U nedjelju 4 o. mj. održala je Za¬ 
jednica doma i škole u dvorani Sv. An¬ 
tuna na Svetom Duhu proslavu Niko- 


Svima suradnicima, pretplatnicima, 
povjerenicima i oglašivačima želimo 
sretne i vesele božične blagdane! 

Uredništvo i uprava 
»DOMA i ŠKOLE« 
i »DJEČJEG KOLA« 


Prije dolaska sv. Nikole i darivanja 
održan je mali program, kojeg su uvjež¬ 
bale i sastavile nastavnice škole 

Prva točka programa bio je »Proslov 
sv. Nikoli«, zatim je odsvirala na har¬ 
monici karišik narodnih pjesama Vera 
Šlenger. Dvije djevojčice otpjevale su 
pjesmicu o »lutkici«, Šonja Dragoma- 
nović s malim vražicama otplesala je 
»Ples Mefista« uz pratnju harmonike. 
Nakon toga otpjevale su učenice »Pje¬ 
smu o sv. Nikoli«, a zatim se pojavio 
sam Sv. Nikola, koji je u lijepom i du¬ 
hovitom govoru pozdravio djecu, ro¬ 
ditelje i nastavnice škole, te je na ve¬ 
liko veselje svih prisutnih, počeo dije¬ 
liti darove. — Čist prihod ove priredbe 
namijenjen je potpori siromašne škol¬ 
ske djece, koja će biti nadarena prigo¬ 
dom Božičnih praznika. 

GLAVNA GODIŠNJA SKUPŠTINA 
ZAJEDNICE DOMA I MUŠKE ŠKOLE 
»LJ. GAJA« SV. DUH — ZAGREB. 

Pod konac prošlog mjeseca, održana 
je glavna godišnja skupština Zajednice 
Doma i muške škole na Sv. Duhu, u 
velikoj dvorani škole. — Sama skup¬ 
ština bila je brojno posjećena od rodi¬ 
telja, te je prisustvovao i cijeli na¬ 
stavnički zbor. Umjesto pretsjednika, 
koji se zahvalio, otvara potpredsjednik 



linja. Proslavu su posjetili mnogi rodi¬ 
telji i djeca, tako da je dvorana bila 
premalena da primi sve roditelje i djecu. 


g. Ritonja skupštinu pozdravivši sve 
prisutne. Zatim su pročitani izvještaji 
tajnika, blagajnika i nadzornog odbora, 

koji se izvještaji primaju jednoglasno 
na znanje. — Iz izvještaja vidi se, da 
je Zajednica doma i škole »Ljudevita 
Gaja« bila u svom radu veoma aktivna. 
O božičnim praznicima prošle godine 
obučeno je preko 120 djece i nadije- 
ljeno toplom odjećom i živežnim na¬ 
mirnicama, koje su sabrale odbornice 
Zajednice. 

Nakon toga uzima upravitelj škole 
g. Pavičić riječ, te u opširnom referatu, 
daje u generalnim potezima prikaz o 
stanju u školi, obzirom na zdravlje i 
napredak djece, te je naglasio, da još 
i danas. hoda 20-ero djece boso u školu, 
te apelira na roditelje da bi pomogli 


KNJIŽEVNOST 

DOBRE I JEFTINE KNJIGE 

Lička gospođarsko-prosvjetna zadru¬ 
ga s o. j. u Zagrebu, Primorska 7a, do¬ 
bila je od jednog svog člana veću koli¬ 
činu knjiga s namjenom da ih po jef¬ 
tinoj cijeni raširi među svoje članove 
kao i među narod po Lici. Kako je tih 
knjiga nekoliko hiljada, to ih može 
naručiti i kupiti i svatko drugi. Ovo je 
rijetka prilika i za čitaoce »Doma i 
škole«, da mogu i oni nabaviti ove jef¬ 
tine knjige. Cijena im je po 2 din., ko 
naruči najmanje 70 do 120 komada. Po 
1 din. 75 para, ko naruči najmanje 150 
komada — po volji odabranih iz niže 
navedenog popisa. Ohima, koji su iz¬ 
van Zagreba, zadruga šalje knjige po¬ 
štom i zaračunava za pakovanje 2—3 
dinara po paketu i poštarinu. — Mogu 
se i pojedine knjige dobiti po cijeni 5 
do 8 dinara. — Ovo je doista rijetka 
prilika, da jedan ili više udruženih či¬ 
talaca »Doma i škole« mogu doći do 
dobrih i jeftinih knjiga. Pučke i školske 
knjižnice mogu se također opskrbiti 
ovim knjigama. Adresa je: Lička go¬ 
spodarsko-prosvjetna zadru¬ 
ga u Zagrebu, Primorska 7a. Evo 
popisa knjiga: 

Stjepan Pirnat: Poljoprivreda; 

K. Popović: O kukuruzu; 

VI. Steiner: Popravljanje mošta; 

Dr. F. Tućan: Naše rudno blago; 

Drag. Mihajlović: Ruske dječje pripovi¬ 
jetke; 

I. H. D. Zschokke: Luđak; 

Đ. Dimović: Kraljević Marko; 

G. Ferrero: Mlada Evropa; 

Dr. F. Bubanović: Slike iz kemije; 

odbor zajednice, da što izdašnije po¬ 
mognu Zajednicu, da mogu čim više si¬ 
romašne djece obuti i obući, kojih ima- 
de u ovoj školi velik broj. Nakon refe¬ 
rata ravnatelja škole prešlo se na iz¬ 
bor novog upravnog odbora ZDIŠ, te su 
ušli kao. pretsjednik g. Stjepan Lovrić, 
ekonomski upravitelj Zakladne bolnice, 
potpredsjednik Adolf Ritonja, tajnica 
učiteljica gđa. Ivanka Ajler, te blagaj¬ 
nik učitelj Stjepan Petričević te 20 od¬ 
bornika iz redova roditelja. 

. Novi pretsjednik g. Lovrić zahvaljuje 
se na izboru, te poziva i roditelje i na¬ 
stavnički zbor na što agilniji rad u ko¬ 
rist siromašne djece. Aco 


I UMJETNOST 

I. Dobržanski: životna mudrost Židova; 
St. Osterman: Italija i Jugoslavija na 
Jadranu; 

Dr. L. Thaller: Povijest medicine; 

M. Marjanović: Smjernice obnove na¬ 
roda; 

M. Nehajev: Studija o Hamletu; 

Dr. S. Ježić: O razvoju naroda; 

M. Crnjanski: Maska; 

E. Antonelli: Boljševička Rusija; 

Ad. Milčinović: Marija-Liza; 

Dr. M. Jovanović-Batut: Preporođaj. 

Vj. Klaić: život i djela Pavla Rittera 
Vitezovića; 

Z. Gorjan: Gorući grm; 

Fr. Horvat-Kiš: Nasmijani udesi; 
Sidriey-Red: Put maloga Singa oko svi¬ 
jeta; 

V. Blažinčićj Narodne pjesme; 
Bastiat:Krešić: Blagoglasnost narodnog 
gospodarstva; 

A. Milčinović: Mali ljudi; 

I. P. Jacobsen: Mogens; 

Ženevska konferencija; 

Dr. Vinko Mandekić: Umjetno gnojivo; 
P. Wittmann: Pčelarenje; 

P. Wittmann: Pučko pčelarenje; 

Dr. V. Mandekić: Uzgoj žitarica; 

M. Mistra: Modri brijeg; 

S. Pandurović: Okovani slogovi; 

A. Barac: Vladimir Nazor; 

M. Nehajev: Veliki grad; 

Dr. K. Janda: Ustav USA; 

T. G. Masaryk: Rusija i Evropa; 

T. G. Masaryk: Borba za samoodređenje 
naroda; 

Dr. čačković: Stan i zdravlje; 

Stj_. Radić: Današnja financ. znanost; 
Kišpatić i Tućan: Slike iz ruđstva; 

Dr. B. Adžija: Kapitalizam i socijalizam; 


Na poslu 


možete se lako prehladiti, a 
često nastaje od „bezazlene” 
nahlade ozbiljna i du¬ 


gotrajna bolest. Uzmite 
zato već kod prvih znakova 
bolesti svjetski poznate 



ASPIRIN 


TABLETE SA BAYER-OVIM KRIŽEM. 


Ogl. reg. pod S. Br 437 od 10. I. 1934. 



STOFOVI 

SVILE 

PRIBORI 

BARŠUNI 

FLANELI 

ČARAPE 

RUKAVICE 

VRPCE 

u najvećem izboru 


hod pomodne kuće 



VUNA - SVILA - PAMUK - KONAC 

z a pletenje, šivanje, kačkanje i vezenje 

BRAĆA HIRŠLER 

ugao Gajeve i Nikolieeve ulice 


Ogroman izbor tkanina kao linon u 
svim bojama, juta, congre i stramin 
za ručne radove i sav školski pribor. 
Precrtavanje na tkaninama, platnu, ju¬ 
ti i t. đ. Ogromno skladište čuvenih 
prediva: D. M. C.— C. M. S.— B.H.Z. 
i ostalih svjetskih produkata. Snabdije¬ 
vamo škole i trgovine s potrebnim 
materijalom. Primamo slike na precr¬ 
tavanje na straminu i gobelinu u sva¬ 
koj veličini. 

Nadalje sav pribor za montiranje i to: 
svila, samt inlet, satin, vata i krojački 
pribor. 

Vrlo dobro poznata trgovina sa solid¬ 
nom cijenom, solidnom podvorbom i 
uvijek ogromnim skladištem potrebnog 
materijala 

D. M. C. — C. M. S. — B. H. Z. 

BRAĆA HIRŠLER, ZAGREB 
ugao Gajeve i Nikolieeve ul. 









Br. Lazarević: Jugosl. dokumenti; 

O. Bauer: Skupoća; 

Shakespeare: Hamlet; 

K. šegvić: Progonstvo Kvaternika; 

St. Osterman: Rijeka i Jugoslavija; 

M. Marjanović: Organizacija rada; 

Dr. S. Ježić: Život i djela K. Franko- 
pana; 

D. Kopač: Poljoprivreda u Prim.-Kraji- 
škoj oblasti; 

Hess-Horvat: Nauka o serviranju; 

Ferdo Becić: Đački udesi; 

Dr. Đ. šurmin: Stvaranje Srbije; 

Dr. M. Gjuranec: Suze i u plaču; 

Dr. K. Janda: Argentina; 

N. Milan: Začetak hrv. kazališta; 

A. Tentor: Beg Mirko; 

A. Wenzeliđes: Književne studije; 

VI. Nazor: More; 

I. Z. Galić: Problem agrarne politike; 
St. Osterman: Rijeka — Novi Dubrovnik; 
Dr. M. Porten: Problem slobodne volje; 
Dr. A, Bazala: Pučka sveuč. predavanja; 


Đ. Dimović: Vojvoda Momčilo; 

Zv. Milković: Pjesme; 

Dr. J. Šilović: Karitativni rad; 

B. Mašić: Ratne slike i utisci; 

Dr. Hinković: Jugoslavija u Americi; 

V. Pavlaković: Gnojidba; 

N. T. Đurić: Mirisni cvjetići za djecu; 

J. Kušar: Poeti Jugoslavi; 

A. Wenzelides: Nova Evropa; 

Galerija naših umjetnika: Rosandić ; 

J. Alačević: Naš saobraćaj; 

H. Sirovatka: Kako je u Americi; 

A. G. Matoš: Borac za nar. oslobođenje; 
Stj. Jurić: Seljak, zemljište, posjed; 

M. Ogrizović: U Bečkom Novom Mjestu; 
E. N. ćirikov: Na pragu života; 

H. S. Brđovački: Prometna politika. 

Najljepši dar za Božić: 
»BOKA BEDAK OVI Ć« 
od Mate Lovraka 

Cijena Din 10.—. Naručuje se kod: 
»Dom i školai«, Zagreb, Varšarvska ul. 16. 


ŠIROM DOMA I SVIJETA 


HRABAR KAO ZEC ILI MATERINSKA 
LJUBAV 

Novembarski broj »Lovačkog vjesni¬ 
ka« donosi dražesnu crticu koja nemilo 
tjera u laž tvrdnju, da je zec plašljiv 
i kukavna srca. 

Jedan je lovac, sakriven iza, grmlja, 
promatrao kako se livadom šeće roda. 
Odjednom se pred rodom stvorila zečica 
i bijesnim napadajima na rodu priječila 
joj da krene dalje onim smjerom kojim 
je stupala. Roda je bila prilično dobro¬ 
ćudna, pa je okrenula na protivnu stra¬ 
nu. Ali i tu joj se ispriječila zečica i 
nije je puštala dalje. Takav je postupak 
i za miroljubiviju rodu morao biti inak 
presoljen, pa bi se roda vjerojatno bila 
upustila u razračunavanje sa zečicom, 
da lovac, koji’ je sve to promatrao, nije 
izašao iza svog grma. Roda je odletjela, 
a i zečica nije htjela da ima kakva 
posla s čovjekom. Lovac je brzo otkrio 
uzrok čudnom ponašanju zečice. 

Na desno i lijevo od mjesta, gdje se 
roda šetala, našao je po jednog malog 
zečića, Mama-zečica je u obrani svoje 
djece smogla dovoljno hrabrosti da se 


ispriječi onakvom opasnom kopljaniku, 
kao što je roda. I onda se još tvrdi, da 
su zečevi kukavice! 

ALBANSKOJ DJECI ZAKONOM JE 
ZABRANJENO POHAĐANJE BIOSKOPA 

Albanska vlada izradila je zakonsku 
uredbu po kojoj se ima obavljati rad 
po bioskopima i pozorištima. Prema 
ovoj uredbi djeci ispod šestnaest godi¬ 
na zabranjeno je pohađanje bioskopskih 
predstava, a vlasnici su primorani da za 
nepunoljetnu djecu i đake priređuju 
dva puta mjesečno posebne predstave 
s'a sniženim cijenama. Uredbom je pred¬ 
viđeno da direktori svih listova kao i 
njihovi suradnici imaju ipravo da bes¬ 
platno pohađaju bioskope i pozorišne 
predstave. Ovaj zakon stupit će na sna¬ 
gu 15 aprila.__ ■ 


OCI I DJECA 

Tata je morao kazniti svojega sinčića. 
Prevalio ga je preko koljena rekavši: 

»Svaki udarac, koji ti moram zadati 
— boli i mene!« 

Dječak za vapi: 

»Tata, ne budi onda tako nemilosrdan 
prema sebi!« 


»Dom 1 škola« s prilogom »Dječje kolo« izlazi svakog mjeseca osim srpnja i kolovoza. 
Vlasnik, izdavač i odgovorni urednik: Josip Butorac, gradski školski nadzornik, Zagreb, 
Varšavska 16. — Telefon 74-03. — Godišnja pretplata 25 dinara, pojedini broj 3 dinara. 
Novac se šalje na zagrebačku Filijalu Poštanske štedionice na br. cek. računa 37.365. — 
Plativo i tuživo u Zagrebu. — Tisak Stečaj nine Jugoslovenska štampa d. d„ Zagreb, 
Masarykova 28. — Za tiskaru odgovara: Rudolf Polanovic, Ilica 131. 




KRALJ NALIVPERA, ZAGREB, ilica m 

Novi sistem prodaje na štednju, počam od Din 2 ’—. Upitati u trgovini 
















,,U Z O R“ 

S. A K I K I D R. 

Državno povlaštena knjižara i papirnica 

ZAGREB, Barthouov trg 7 


Preporučuje svim osnov. školama 

SVOJE BOGATO SKLADIŠTE 
PISAĆEG MATERIJALA 


Najnovija knjiga 

RAD I ZABAVA 

u domu i školi od Marijana A. Markovca 

Najpodesniji priručnik za ručni rad u školi s tehničkim uputama 
i obrađenim primjerima. Izdanje hnjižare A. Ćelap, Zagreb, 

cijena Din 12'— 

Osim toga preporučujemo slijedeće pedagoške knjige: 

Pataki dr. S.: Problemi filozofijske pedagogije . Din 35.— 
Schmieder dr. Prof. J.: Opća didaktika vez. 45'- broš. ,, 30'— 

Trstenjak D.: Fabkovići Skender i Marija ..... ,, 12.— 

„ Pedagogija Njegoševa.■„ 15- — 

„ Prirodopis u narodnoj školi ... ,, 40- — 

,, Uzgoj čovjeka. ,,60 — 

Narudžbe na gornje knjige kao i sve što zasijeca u knjižaru i papirnicu 
obavlja kulantno 

Knjižara A. ĆELAP, Zagreb trg Kralja Aleksandra 8 






















7025 


44 


Tople papuče sa kožnim djonom 
. I filcom. Obrubljene svilom i ukra- 

321 646 i ene lijepom kokardom. Potrebne 

_ , v ili su svakoj domačici. 

Cipelice na snirod lakovane gume, 

sa čvrstim djonom i toplom fla- 
nelskom postavom. Ne propuštaju 
vodu, a stoje samo 15 -19'" i 25’- 


7252 


57 


28735-643 

Elegantne sniježne visoke ženske 
cipele od crne lakirane gume. Po¬ 
stavljene su toplom postavom. Čuvaju 
noge od prehlade. 


Visoke dječije kućne papučice se 
šnalom, izradjene od vunenog top¬ 
log dubla, sa filcom, kožnim djono- 
vima i malom kožnom potpeticom. 


2925-64648 

Praktične ženske cipele na šnir, 
izradjene od finog crnog ili ime- 
djeg boksa, sa kožnim djonovima 
I kožnom potpeticom. 


28632 


‘635 


38157-660 


Muške kaljače potrebne su' svakom 
čovjeku koji čuva svoju kuću od sni¬ 
jega i blata, a svoje noge od zime 
i vlage. Pojačane su na pregibu, sa 
pojačanim djonovima. Cijena im je 

snižena na Din 29*- Dječije 19'- i 25- 


. Praktične dječije cipele za snijeg, 
■od crne lakovane gume sa toplom 
flanelskom postavom. Zatvaraju 
se na kopču. 


5805-64665 

Elegantne cipele od laka, s visokom 
potpeticom, ukrašene ukusnom 
-e, društvo i zabavu. 


snalom. L a 


78155-657 


Ženske kaljače sa srednjom uni¬ 
verzalnom potpeticom. Pristaju uz 
svaku cipelu. Na licu je produžen 
ukusni jezik koji čarape čuva od 

JgUt*^■»■^*«** 


Lagane a ipak tople ženske cipele 
od crnog sukna, ukrašene krime- 
rom i lakovanom kapicom. Noga 
se u njima osječa kao kraj peći. 
Zakopčavaju se lako na šnalu. 


1937-68822 

Evo elegantnih cipela koje su pri¬ 
stupačne svakom činovniku, trgovcu 
i zanatliji. Veoma izdržljive. Izra 
djene su od boksa, sa kožnom ta 
banicom i nepoderivim djonovima. 


UZMP/PARORt/ĆE 


mno odgovarajuće 


ČARAPE 


JUOOSLOVBKSKA ŠTAMPA D. D. ZAGREB 

















